КЎЗИНГИЗНИ ЯХШИ КЎРАСИЗМИ? — Ishonch Gazetasi\nКЎЗИНГИЗНИ ЯХШИ КЎРАСИЗМИ?\nOn Jan 12, 2021 3,716\nКўзим яхши кўрсин, деган одам, аввало, кўзларини яхши кўриши, яъни унга эътибор ила муносабатда бўлиши лозим.\nИбн Синонинг «Тиб қонунлари» асарида кўз касалликларига алоҳида боб ажратилган бўлиб, кўзни даволашдаги қоидалар, кўз нурини асраш йўллари, кўз саломатлигига рахна солувчи омиллар санаб ўтилган.\n– чанг, тутун, иссиқлик ва совуқлик мўътадил бўлмаган ҳаво, шамол;\n– узоқ вақт бир нарсага тикилиб туриш;\n– ёруғ, ялтироқ ва майда нарсаларга кўп қараш;\n– маст қилувчи ичимликлар;\n– жуда тўйиб овқатланиш ва тўқ ҳолда ухлаш;\n– кўп миқдорда туз истеъмол қилиш;\n– ҳаддан ортиқ ухлаш ва кам уйқулик;\n– майда ёзувли хатларни кўп ўқиш;\n– нозик, диққатли ишларни кўп бажариш;\n– ҳаммомга жуда кўп тушиш;\n– қаттиқ йиғлаш;\n– томирдан кўп қон олдириш;\n– қуёш нури, қуёшдан куйиб бош оғриш;\n– қиздирувчи иситма;\n– кўзнинг зарб ейиши;\n– йиғлаш кўзни тозалаб турувчи тадбирлардандир.\n– тиниқ сувга шўнғиб, сув ичида кўзни очиб туриш уни янада равшанлаштиради.\nКўз яллиғланиши одатда томирларнинг бўртиши, ёш оқиши ва оғриқ билан кечади. Ўткир турида кўз оқи қорачиқ устигача ўсиб, уни бекитади ва кўзни юмишга монелик қилади. Ички ва сиртқи артерияларда чиқиндилар кўпайса, улар кўзга қуйилади.\nЧақчайма кўзли киши кўз яллиғланишига кўпроқ мойил бўлади. Баъзан организмда ҳазмнинг сусайиши сабабли кўздан совуқ ёш оқади.\nЖанубий мамлакатларда кўз яллиғланиши кўп учрайди, лекин тез тузалади. Совуқ мамлакатларда ва совуқ иқлим вақтларида кўз оғриғи кам учраса-да, оғирроқ ўтади. Иссиқ мамлакатларда кўз яллиғланиши кўпроқ учрагани каби киши жуда иссиқ ҳаммомга кирганида ҳам кўзни сўзсиз яллиғлантиради.\nКимлар хасталикка мойил?\nКўз касалликлари билан бирга бош оғриғи бўлса, аввал бош оғриғини даволаш керак, бош оғриғини кетказмай туриб кўзни даволаманг. Кўзи касал киши оқ нарсаларга ва ёруғликка қарамаслиги даркор. Уни ўраб турадиган нарсалар қора ва кўк бўлиши мақсадга мувофиқ. Беморнинг уйи бироз қоронғи бўлгани маъқул.\nКўзга оқ тушиши ҳам касаллик ҳисобланиб, оқлик юпқа ва сирти сатҳда бўлса, «булут» деб аталади. Қалин бўлса, мутлақо оқлик саналади.\nШабкўрликда кўз кечаси кўрмайди, кундузи кўриб, куннинг охирида кучсизланади. Бу касаллик кўпроқ қора, қорачиғи кичик кўзларда бўлиб, кўк ва катта кўзларда деярли учрамайди. Кўзига турли ранглар кўринадиган ва кўзи кўп жимирлайдиганлар ҳам унга мойил бўладилар.\nБуюмлар тўлиқ кўринмайди(ми?)\nКатаракта тиқилмалардан пайдо бўладиган касаллик бўлиб, у ўқёйсимон табақа тешигида, оқсилсимон суюқлик билан мугузсимон табақанинг орасида туриб қоладиган чет суюқликдан иборат.\nУшбу суюқлик кўп бўлса, тешикни бутунлай тўсиб қўяди. Баъзан кўз буюмларнинг ярмини ёки бир бўлагини кўриб, қолганини кўролмайди. Лекин кўз соққасини бир томонга айлантирса, кўради. Гоҳида кўз буюмларни бир гал тўлиқ кўриб, иккинчи марта қараганида тўлиқ кўрмайди.\nКатаракта сўзи юнончадан олинган бўлиб, «шаршара» деган маънони англатади. Унда кўз гавҳари хиралашиб, кўзга тушаётган ёруғлик нурларининг йўли қисман тўсилиб қолади. Асорати сифатида кўз мутлақо кўрмай қолиши мумкин. Хасталикнинг туғма ва орттирилган турлари мавжуд. Қарилар катаракта ривожланишига мойил бўладилар. Дорилар билан даволашнинг иложи бўлмаса, хиралашган гавҳар жарроҳлик йўли билан олиб ташланади.\nКатарактага чалинган бемор овқатларни кам ейиши, шўрвалар ва ҳўлловчи нарсалар, ҳазми оғир гўштлардан сақланиб, қовурилган таомлар истеъмол қилиши мақсадга мувофиқ. Спиртли ичимликлар тақиқланади. Қусиш меъдани тозалаш жиҳатига кўра фойда қилишига қарамай катарактага зарардир. Шунингдек, кўп сиқилиш, бирор нарсадан қаттиқ ғазабланиш ҳам катаракта ҳолатига салбий таъсир кўрсатади.


Юқумли касалликларга чалинган бемор билан мулоқот. Бемор ўзининг юқумли касал билан оғриганидан хабар топган заҳоти руҳан тушкунликка учрайди. Чунки булардан баъзилари узоқ муддат даволанади (масалан, сил, захм кабилар). Боз устига баъзан қатъий, давомли парҳезнинг талаб этилиши беморни тушкунликка тушириб қўяди (жумладан, вирусли гепатит кабилар).\nСил касаллиги билан оғриган беморлар руҳияти интоксикация ва узоқ давомли туберкулостатик дориларни ичиши таъсирида ўзгариб боради. Улар ўта асабий, худбин (эгоцентрик) бўлиб қоладилар. Атрофдагиларнинг бундай касаллардан "қочиш"лари уларни руҳий тушкунликка олиб келади. Сил билан оғриган беморлар ойлаб стационарда, яқинларидан узоқда яшайдилар. Шунинг учун тиббиёт ходимлари эътибор билан доимий психотерапевтик муолажаларни ўтказиб туришлари, улардан ошкора қочмасликлари керак.\nТери-таносил касалликларида бемор ўзидаги тери ўзгаришларини яширишга ҳаракат қилиб, жисмидаги доимий ноқулайликни ҳис этиб яшайди. Захм ташҳисини эшитган бемор депрессияга учрайди ва жонига қасд қилиш (яъни суицид) фикри туғилади. Бундай дамларда шифокор босиқлик билан касалликни даволаш мумкинлигини тушунтириши керак. Амалиётда захм, сўзак (гонорея) ёки трихомоноз билан оғриган касаллар даволанишдан бош тортган ҳоллар учраб туради. Албатта, бундай пайтда ушбу касаллик билан оғриган беморлар зудлик билан мажбурий даволанишга жўнатилади. Бу вазифа ҳуқуқни муҳофаза қилиш органлари ёрдамида амалга оширилади. Демак, шифокор юқорида қайд қилинган касалликларга мубтало бўлган беморларни даволаш жараёнида уларнинг руҳиятидаги ўзгаришларни ва бу касалликларнинг хусусиятларини эътиборга олган ҳолда ҳар бир бемор билан алоҳида мулоқот ўрнатиши дуруст бўлади.\nДизентерия, вирусли гепатит, менингит касалликларида шифокор ўзига хос деонтологик ёндошмоғи керак. Беморга бундай пайт-да зудлик билан касалхонада даволаниши кераклиги, акс ҳолда турли асоратлар муқаррарлиги, изоляция қилинмаса, оиланинг бошқа аъзоларига юқиш хавфи борлиги тушунтирилиши керак. Кўпинча аҳоли ўртасида ўзим тузалиб кетаман, деган нотўғри фикр юради.\nХулоса қилиб айтиш керак, юқумли касалликлар деонтологияси беморларнинг нозик руҳиятлари хусусияти билан боғлиқ.\n4. Хирургия бўлимидаги беморлар билан мулоқот. Бу бўлимдаги беморларни шартли равишда икки гуруҳга бўлиш мумкин:\n1. Бўлимга режа асосида келган беморлар;\n2. Бўлимга тўсатдан келган беморлар.\nБиринчи гуруҳга кейинги гуруҳдагиларга нисбатан тақдирга тан берган, бўлимда кечаётган тиббий жараён ва ҳодисаларга асабийлашмай, ақл кўзи билан қарай оладиган беморлар киради. Чунки улар ҳафталаб, ойлаб ва ҳатто йиллаб хирург столига ётиш муддатини кутиб яшайдилар. Бунга киши танасидаги баъзи физиологик жараёнлар (ҳайз даври ёки донордан бирон аъзони кутиш) сабаб бўлади. Бемор хирургик жараённи интизорлик билан кутади. Булар билан суҳбат кейинги гуруҳга оид беморларнинг ўртасида бўладиган суҳбатдан енгилроқдир. Донорлик аъзони кутаётган беморни шифокор тинчлантириши, умид бахш этиши керак. Бўлимга тўсатдан келиб қолган бемор руҳи бундай зарбага тайёр бўлмайди. Шу сабабга кўра, улар билан ниҳоятда эҳтиётлик билан муомалада бўлиш керак.\nШу ўринда айтиш мумкинки, бу беморлар тақдир зарбаси туфайли хирургия бўлимига келиб қолганлар.\nДемак, хирургия бўлимида шифокор беморнинг ҳам жисмоний, ҳам руҳий изтиробларини тушунган ҳолда муомала қилгани маъқул.\n5. Гинекология ва туғруқ бўлимидаги беморлар билан мулоқот. Беморлар бу бўлимга (хирургия бўлимидаги каби) режа асосида ва тўсатдан келадилар. Беморларни асосан, қамқонлик, токсикоз, бола тушиш таҳдиди каби ҳолатлар безовта қилади. Баъзилари кутилмаган ташвишга, яъни бу оналар ўз раҳми (бачадони)даги фарзадларидан бевақт жудо бўладилар. Акс ҳоллар ҳам бўлади – аёллар исталмаган ҳомиладан халос бўлишни сўраб келадилар. Турли мақсадлар, орзулар, айтиш керакки, бир-бирига зид мақсадлар билан бўлимга келган аёллар кўнглини топиб муомала қила билиш керак. Ижобий ва салбий, яъни қарама-қарши туйғулар уммони мавжуд муҳитда хизмат қилувчи тиббиёт ходимларидан зийракликнинг талаб этилиши табиий.\nГинекология бўлимидаги аёлларни текшириш жараёнида улар табиатига хос бўлган уятчанликни ҳисобга олиб муо-мала қилиш керак. Айниқса, бефарзанд ва климакс давридаги аёллар феъли жуда таъсирчандир. Бемор аёлларни имкон қадар бегона нигоҳлардан халос этган маъқул. Туғиш жараёнида аёлларга мулойим сўзлаш, қўпол хатти-ҳаракат қилмаслик, ширин сўзлар билан қўллаб-қувватлаш лозим.\nФарзандини йўқотган, оғир токсикоз пайтидаги аёлларга ўзгача деонтологик ёндошмоқ керак. Айтайлик, аёл фарзандини йўқотди. Шифокор бу аёл ва унинг турмуш ўртоғига ҳамдардлик билдириб, келажакда яна фарзанд кўришларига умид туғдириши лозим. Шунингдек, ҳар бир ёш аёл билан контрацептивлар ҳақида, абортнинг (айниқса, биринчи фарзандни олдириш) ўта зарарлилиги хусусида суҳбатлашиш муҳим.\nТаъкидланганидек, эътиборсиз айтилган сўз нохуш ҳолатга олиб келиши мумкин. Бу ўринда ҳаётий мисол келтирамиз: ҳамшира бемор аёлни навбатдаги муолажага олиб борар экан: "Негадир бачадонингиздаги ёриқлар битмаяпти. Яхшилаб тозаламасак, бачадонингиз чириб кетиши мумкин", дейди. Бундай "суҳбат"дан сўнг бемор руҳий тушкунликка тушиб, лактация (сут келиши) тўхтаб қолади. Кўриниб турибдики, бундай деонтологик хатога асло йўл қўймаслик керак.\nБарча бўлимлардаги каби гинекология даргоҳида ҳам шифокорлик сирини сақлаш талаб этилади (бепуштлик ташҳиси, фарзанд асраб олиш каби). Туғруқ ва янги туғилган чақалоқлар бўлимида тиббиёт ходими шахсий тозалик қоидаларига риоя қилиши, яъни тирноқлари олинган, қўлларида турли безак, тақинчоқлар бўлмаслиги керак.\nДемак, ҳаёт-мамот чегарасида турган ва яқин кун, соат, дақиқаларда она бўлиш бахтини кутаётган, лекин тўлғоқнинг аччиқ-аччиқ дардлари тўлқинларида азоб чекаётган аёлнинг барча инжиқликларини меҳрибонлик, бағрикенглик, ширинсўзлик ва сабр билан "кўтариш" учун шифокор ва ҳамшира ўзида катта куч топа билиши муҳимдир.\n6. Педиатрия муомала одоби. Дарҳақиқат, бу соҳа мутахассислари:\n* ҳали тилга кирмаган, сўзлай олса-да, хасталик белгиларини тўғри баён қилиб бера олмайдиган;\n* озроқ маълумот бера олса ҳам "бегона", "оқ халатли" инсонлар билан гаплашишдан бош тортадиган, бетиним йиғлайдиган, ҳеч нарсага овунмайдиган болалар билан муомала қилишга мажбур бўлади.\nБола тинмай йиғлаб, педиатр кўригига халақит бериши мумкин. Лекин шифокор бу ҳолатда асабийлашмаслиги, совуққонлик билан аввал онани савол-жавоб қилиши, сўнг болани текшира бошлаши керак. Ёш онанинг ҳаёт тажрибаси оз ва руҳия-ти нозик эканини ҳисобга олган равишда ташҳисни юмшоқроқ, киши чўчиб кетмайдиган шаклда айтган маъқул. Болаларни операцияга тайёрлашда уларга тушунарли тилда гапириш керак.\nПедиатр кичик беморлари билан муомалада қуйидаги тамойилларни ҳисобга олиши талаб этилади:\n* тинч, сокин, мулойим, қатъий гапириш;\n* ёшни ҳисобга олиб ўтказиладиган муолажаларни тушунтириш;\n* бола учун (имкон қадар) тушунарсиз сўзларни ишлатмаслик;\n* бола бирон муолажа (операция)да чўчиганда бошқа болалар мисолида тинчлантириш керак.\nДемак, педиатр – донолар айтгандек, фарзандларга катта ҳурмат, эҳтиром билан муносабатда бўлиш лозимлигини ёдда сақлагани мақсадга мувофиқ.\n7. Бемор қариндошлари билан мулоқот. Бемор қариндошлари билан кўпинча қалтис, оғир ҳолатларда мулоқот қилинади.\n* ўзи ҳақида тўлиқ ва тўғри маълумот бера олмайдиган руҳий касалнинг;\n* ўлими муқаррар бўлган, лекин бунинг очиқ белгиларини сезмаётган беморнинг;\n* жонлантириш ҳолатида ётган, яъни шифокор билан суҳбатлашиш лаёқатига эга бўлмаган беморнинг;\n* нозик ва қалтис ёки оддий операция қилиниши зарур бўлган беморнинг қариндошлари билан алоҳида, яккама-якка суҳбат қилиниши зарур.\nБундай суҳбатлар юридик ҳужжатларда (зарурий ҳолатларда) ўз аксини топиши зарур (масалан, бемор операциясига рухсат этувчи хатни ёзиш). Баъзан беморнинг қариндошлари билан аҳволнинг ёмонлиги ёки қандайдир охирги чора кўриш маслаҳатлашилади. Ва бу хуфиёна (яширинча) кечган суҳбатдан бемор шубҳаланмаслигига эътибор муҳимдир.\nБиз турли хасталикларда бемор билан мулоқотнинг ўзига хос хусусиятлари масаласини кўрдик. Имкон қадар турли хасталиклардаги мулоқотнинг умумий ва деонтологик хусусиятларига эътибор қилдик.


Жоао Виктор: Ўзбекистон мен учун иккинчи Ватан\nКуни кеча "Inter Futbol" газетси мухбирлар "Бунёдкор"нинг етакчи аъзоларидан бири - Жоао Виктор билан суҳбат уюштиришди. Қуйида ана шу суҳбатни ҳаввола қиламиз.\nЖоао Виктор. Бразилиялик бу иқтидор эгаси қисқа фурсатда «Бунёдкор» ярим ҳимоя чизиғининг етакчи вакилларидан бирига айланди. 29-рақам соҳиби «қалдирғочлар»нинг муваффақиятларига сезиларли равишда ўз ҳиссасини қўшиб келмоқда.\nГазетамизнинг аввалги сонларида «Бунёдкор»нинг бразилиялик легионерлари - Ривалдо, Эдсон Рамос, Луизао (собиқ), шунингдек, чилилик Хосе-Лиус Вильянуэвалар билан уюштирилган суҳбатларни ҳукмингизга ҳавола этгандик. Тегирмон навбати билан деганларидек, интервью бериш навбати Пеле ватандошларининг «Бунёдкор»даги сўнгги вакили - Жоао Викторга етди. Жоао билан суҳбатимиз унинг болалик йиллари хотираларидан бошланди.\n- Оиламизда футбол муҳити ҳукмрон. Отам яхшигина дарвозабон бўлганлар. Уларнинг мўъжазгина футбол мактаблари бўлиб, кунимнинг асосий қисми шу ерда ўтарди. Футболнинг илк сир-асрорларини айнан отамдан ўргандим. 13 ёшга тўлганимда миллионлар ўйини билан профессионал тарзда шуғуллана бошладим. Шартнома имзолаган илк жамоам маҳаллий «Капипарибе» (денгиз маъносини англатади - муал.) клуби бўлиб, ўзим туғилиб ўсган штатнинг 1-дивизионида иштирок этарди. Ўшанда 16 ёшда эдим. Кейин Сан-Паулу штатининг «Каэтана» жамоасига ўтдим. У ердан эса «Можи-Мирим» сафига қўшилдим. «Бунёдкор»га келгунимга қадар айнан «Можи-Мирим» клубида тўп сурдим. Қисқа қилиб айтганда, биз футболчилар оиласимиз ва айни пайтда от изини той босяпти, десам янглишмаган бўламан.\n- Биздаги маълумотларга қараганда, отангиз бир пайтлар Ривалдо билан бир жамоада ўйнаган экан. Шу ростми?\n- Ҳа, албатта. Ресифе шаҳрининг «Санта-Круз» жамоасида отам Ривалдо билан бирга тўп сурганлар. Ўша пайтда отам «Санта-Круз»нинг етакчиси бўлганлар, Ривалдо эса эндигина кўзга кўриниб келаётганди.\n- Отангиз ҳозир ҳам футбол олами билан ошноми?\n- Ҳозир футбол мактабида мураббий бўлиб ишлаяптилар. Асосий мақсадлари кам таъминланган оилалар фарзандларига қўлдан келганча ёрдам бериш ва шу йўл орқали қашшоқликни енгишдир.\n- Бўйингиз баланд эканлигини инобатга олсак, отангиз сингари дарвозабон бўлиб етишишингиз ҳам мумкинмиди?\n- Футбол ўйнашни 8 ёшимда бошлаган бўлсам, 10 ёшимгача турли чизиқларда ўзимни синаб кўрдим. 10 ёшдан 12 ёшгача эса дарвозабон сифатида фаолият юритдим. Машғулот пайтидаги ўйинларнинг бирида ўз дарвозамдан тўрт та тўп ўтказиб юборганимдан кейин мендан яхши дарвозабон чиқмаслигини англаб етдим. Дарвозабонларни ярим жамоа дейишади. Лекин шундай имкониятга эга бўла туриб, жамоамга ёрдам беролмасам, бунинг нима кераги бор?\n- «Бунёдкор»га ўтишингизда Ривалдонинг хизмати катта бўлган. Бу қарорни унга ишонганингиз учун қабул қилганмисиз ёки ўзингизда ҳам ички хоҳиш бўлганми?\n- Ривалдога юз фоиз ишонганман. 16 ёшимгача жаҳон футболига қизиқишим йўқ эди. Айнан Ривалдонинг терма жамоа таркибидаги ўйинларини жонли тарзда кўриб, менда ҳам шундай савиядаги футболчи бўлиб етишиш иштиёқи пайдо бўлган. У футболдаги кумирим эди. Унга ҳавас қилганман ва у билан ҳозир бир жамоада тўп сураётганимдан бахтиёрман.\n- Бразилия футболчиларни экспорт қилиш бўйича дунёда биринчи ўринда туради. Шунча футболчилар орасидан Ривалдонинг сиз ва Рамосни тавсия қилишига қайси жиҳатларингиз сабаб бўлган, деб ўйлайсиз?\n- Ривалдо ва Рамос Грециянинг АЕК клубида бирга тўп суришган. Рива менга нисбатан Эдсонни кўпроқ билади. Менинг ўйинларимни эса «Можи-Мирим»да кузатган.\n- Миллий чемпионатимизда салкам бир мавсум тўп суриб қўйдингиз. Бу муддат сиз ўйнаётган мамлакат футболи ҳақида хулоса чиқаришга етарли муддат ҳисобланади. Шу маънода, футболимиз ҳақидаги таассуротларингиз қандай бўляпти?\n- Таассуротларим ижобий. Ўзбек футболи ривожланишнинг тўғри йўлидан кетяпти. Бу ерга келган илк кунларимда жамоаларни енгиш жуда осон бўлса керак, деб ўйлагандим. Бошланишида шундай ҳам бўлди. Аксарият ўйинларда 3:0, 4:0 ҳисоблари қайд этилди. Лекин секин-аста бошқа жамоалар ҳам «Бунёдкор»га жиддий қаршилик кўрсата бошлашди. Нафақат «Пахтакор», балки бошқа клублардан ҳам истеъдодли футболчилар етишиб чиқяпти. Камолиддин Мурзоевнинг «Насаф»дан сафимизга келиб қўшилиши фикримга исбот бўла олади. Хабарингиз бор, 2014 йилги жаҳон чемпионати Бразилияда бўлиб ўтади. Она ватанимда ўтадиган мундиалда иштирок этишни жуда-жуда хоҳлайман. Ҳозир бор эътиборимни шу мақсадни амалга оширишга қаратганман. Айнан «Бунёдкор»да ўйнаб, терма жамоа мураббийлари назарига тушмоқчиман, гарчи буни кимдир кулгига йўйса ҳам.\n- Дарҳақиқат, Бразилия терма жамоасининг аксарият футболчилари Европа клубларида тўп суришади. Шу нуқтаи назардан олиб қарасак, Карлос Дунганинг Осиё клубидан терма жамоага футболчи чақиришига ишонасизми?\n- «Бунёдкор» жамоаси ҳозир дунё футболида анча кўзга ташланиб қолди. Агар Осиё Чемпионлар лигасида ғолиб чиқсак, клублар ўртасидаги жаҳон чемпионатида иштирок этиш учун йўл очилади. Бу кичик мундиални эса бутун дунё футбол ишқибозларию, мутахассислари томоша қилишади.\n- Ҳали Бразилиянинг ҳеч қайси бир ёш тоифасидаги терма жамоаларида ўйнамагансиз. Мабодо, Ўзбекистон терма жамоасидан чорлов бўлиб қолса, бу таклифга қандай муносабат билдирган бўлардингиз?\n- Биринчи ўринда - Бразилия. Лекин ҳозир бу ерда тўп сураётган эканман, демак, Ўзбекистон менинг иккинчи ватаним ҳисобланади. Ватан ҳақидаги саволга эса ҳеч иккиланмасдан жавоб берилади.\n- Ўзбекистон терма жамоаси олдига 2014 йилги жаҳон чемпионати финал босқичига чиқиш вазифаси қатъий равишда қўйилган. Бу борада Бразилия футбол конфедерацияси билан Меморандум имзоланиб, ўзаро кенг қамровли ҳамкорлик ҳам йўлга қўйилди. Айтмоқчи бўлганим, Ўзбекистон терма жамоаси таркибида ҳам Бразилиядаги жаҳон чемпионатига бориш имконияти бор.\n- Агар шундай имконият юзага келганида, бундан фақат хурсанд бўлардим.\n- Яқинда Бразилия терма жамоаси ўз қитъасидаги ашаддий рақиби Аргентина майдонидан ажойиб ғалаба билан қайтди...\n- Учрашув олдидан аргентиналик футболчилар, мутахассислар, бош мураббий Марадонанинг ўзи ҳам матбуотда чиқиш қилиб, бўлажак ўйинда шубҳасиз ғалаба қозонишлари, бу ўйинда Бразилиянинг ижобий натижа учун ҳеч қандай имконияти йўқлигини айтишди. Бу эса бразилияликларнинг фойдасига ишлади. Бизнинг футболчилар учрашувга ҳар томонлама жиддий ҳозирлик кўришди. Охир-оқибат сафардан муҳим уч очко билан қайтишди. Эътибор берган бўлсангиз, бу икки терма жамоанинг сўнгги 3-4та ўйинида бразилияликлар кўчасида байрам бўляпти.\n- Келинг, энди футболдан бироз четга чиқамиз-да, сизга блиц-саволлар билан мурожаат қилсак. Собиқ жамоадошингиз Луизао билан суҳбатлашганимизда, унинг баданидаги турли «татуировкалар» бизни ўзига жалб қилганди. Ҳозир бундай ҳолатни сизда ҳам кўряпмиз. Бу турли белгилар ва ёзувлар нимани англатади?\n- Мана, ўнг қўлимда «- Мен оиламни севаман», деган ёзув акс этган. Чап қўлимдаги ёзув эса - «Бир пайтнинг ўзида яшамоқ ва оила қурмоқ», деган маънони англатади. Ўнг қўлимнинг билак қисмида эса мен севган инсон, яъни онамнинг исмлари ёзилган.\n- Қандай мусиқани тинглайсиз?\n- Кўпроқ классик ва диний қўшиқлар, мусиқалар ёқади.\n- Сиз хуш кўрадиган таом ва ичимлик?\n- Турли хил мевалардан тайёрланган ичимликлар, таомдан эса бифштекснинг кабобга ўхшаб тайёрланганини хуш кўраман.\n- Ўзбек миллий таоми ошдан татиб кўрдингизми?\n- Ўзбек халқининг ҳеч қайси бир миллатда учрамайдиган, ўзига хос анъа-наларидан бири бу тонг саҳарда эл-юртга ош бериши экан. Ўзим ҳам бу маросимда иштирок этдим. Жамоамизнинг дарвозабонлар мураббийи Абдусаттор аканинг набира тўйларида ошдан татиб кўрдим. Қолаверса, бу ерда ошни турли усулларда пиширишар экан. Айримлари жуда ёғли бўлиб кетади. Бразилияда бундай кучли колорияга эга таомлар тайёрланмайди. Мазасига гап йўғу, лекин эрталабдан оч қоринга гўшт, ёғ, гуручли таомни ейиш ҳамманинг ҳам қўлидан келавермайди. Лекин бу ернинг нони менга жуда ёқиб қолди.\n- Охирги таътилни қаерда ўтказдингиз?\n- Тошкентда. Бразилияга бориб келиш учун вақт бўлмайди. Энг кўп дам олган вақтим 15 кун бўлса, бу ўз юртимга бориб келиш учун жуда ҳам камлик қилади. Ўзингиз биласиз, оралиқ манзил йироқ. Бразилияда сўнгги бор «Бунёдкор»га келишимдан олдин бўлганман. Уйга 3-4 кунга бориб, қайтаётганда қийналаман. Чунки ота-онани, оила аъзоларингизни ташлаб кетиш осонми? Агар, ҳозир «Уйингизни соғиндингизми», деб сўрасангиз, «Йўқ», деб жавоб бераман. Чунки Ўзбекистон менинг иккинчи уйимга айланиб қолди ва мен бу ерда худди Бразилияда юргандек ўзимни эркин ҳис қиляпман. Бошқа томондан, ҳозир интернет асри. Бемалол интернет орқали уйдагилар билан «кўришиб», гаплашиб тураман.\n- Бозорларимизда ҳам бўлдингизми?\n- Албатта. Бозор қилишни жуда яхши кўраман. Айниқса, бирор нарсани харид қилганда, савдолашишга ҳаракат қиламан. Бразилияда шундай бозор борки, у ерда маҳсулот айрбошлашингиз ҳам мумкин. Мисол учун, уяли телефонингизни от ёки сигирга алмаштирсангиз бўлади.\n- Футболдан бўш вақтда қандай ҳордиқ чиқарасиз?\n- Асосан уйда бўламан. Интернет бўйлаб саёҳат қилиш жону дилим. Шунингдек, рафиқам билан бирга ул-бул харид қилиш мақсадида дўконларга борамиз. Тошкент шаҳрининг диққатга сазовор жойларини суратга олиб, Бразилияга жўнатаман. Истироҳат боғида ҳам кўп бўламиз.\n- «Азарт» ўйинларга мойиллигингиз қандай?\n- Бундай ўйинлардан йироқман.\n- Сизга ёққан охирги фильм?\n- Бафуржа ўтириб фильм томоша қилмаганимга ҳам анча бўлди. Одатда менга тарихий фильмлар ёқади. Мен севиб томоша қиладиган фильмлар португал тилида бўлгани учун ўзим билан бирга олиб келмаганман. Бир куни сафар ўйинидан қайтаётганимизда Копа (Темур Кападзе - муаллиф) жангари сюжетли фильм кўриб келаётган экан. Яккакураш саҳналарига бой бўлган ушбу фильмни мазза қилиб томоша қилдим, гарчи тилини тушунмаган бўлсамда.\n- Афсусланишга сабаб бўладиган хатти-ҳаракат қилганмисиз?\n- Сариқ карточка олиб, кейинги ўйинни ўтказиб юборишга тўғри келганда қаттиқ афсусланаман. Сал бошқачароқ, ҳаракат қилсам бўлардику, деб ўйлаб қоламан.\n- Дарвоқе, Чемпионлар лигаси баҳсларида сариқ карточка олиш бўйича сиз ва Рамос «Бунёдкор»да «етакчи»сизлар...\n- Ўзбекистон чемпионатида мен бор-йўғи битта сариқ карточка билан «сийландим». Чемпионлар Лигасида эса 6та ўйиндан 4та сариқ карточка «ишлаб» олдим. Ҳозир ўзимни назорат остига олганман. Бу ёғига Чемпионлар лигаси баҳсларида огоҳлантириш олмасликка сўз бераман. Сиз айтгандек, Рамос 7та учрашувда 4та сариқ карточка олди. Иккимизнинг кўрсаткичларимиз деярли бир хил.\n- Бизни нима билан ҳайратлантира оласиз?\n- Мен оддий инсонман. Айтарли сизни ҳайратлантира оладиган қобилиятим йўқ. Озгина бўш вақтим бўлса, гитара чалишни хуш кўраман. Лотин Америкаси давлатларида бу мусиқа асбоби анча машҳур ва миллий урф-одат воситаси сифатида қадрланади.\n- Бразилияда анъанавий тарзда ўтказиладиган карнавалга ҳар йили сайёрамизнинг турли бурчакларидан сайёҳлар ташриф буюришади. Юртингизда ўтадиган бу катта байрам тадбирида иштирок этганмисиз?\n- Йўқ. Ортиқча шовқин ва дабдабани хушламайман. Агар ҳамроҳингиз билан карнавалга борадиган бўлсангиз, кўпчиликнинг орасида адашиб қолишингиз ҳеч гап эмас.\n- Ўзбекистонда сизга нима ёқдию, нима маъқул келмади?\n- Таассуротларим фақат ижобий. Бундан ортиқ шароит бўлмайди.\n- Яқин келажакдаги режаларингиз қандай?\n- «Бунёдкор» билан 3 йиллик шартномам бор. Уни охиригача етказишни истайман. Бу вақт ичида ўз устимда кўпроқ ишлаб, жамоамга имкон борича ёрдам бермоқчиман. Асосий мақсадим Осиё Чемпионлар лигасида ғалаба қозониш ва клублар ўртасидаги жаҳон чемпионатида иштирок этиш. Энди ҳар бир футболчи Европа клубларида ўйнашни хоҳлайди. Лекин «Бунёдкор»да мени ҳамма нарса қониқтиряпти.\n- Суҳбатимиз сўнгида 7 сентябрь куни нишонланган Бразилия мустақиллиги куни билан сизни ва халқингизни муборакбод этамиз.\n- Ўз ўрнида суҳбатга таклиф қилганингиз учун сизга ҳам катта раҳмат. Мен ҳам сизларни Ўзбекистон республикаси мустақиллигининг 18 йиллиги билан чин қалбимдан табриклайман. InterFutbol газетаси футбол ишқибозларининг севимли нашри бўлиб қолишига тилакдошман.\nЖоао Виктор Албукерке Бруно\nТуғилган санаси ва манзили: 1988 йил 7 ноябрь, Бразилия\nБўйи: 181 см. Вазни: 78 кг\nФутболчилик фаолияти: «Можи-Мирим» (Бразилия) – 2007/2008\n2009 йилдан буён «Бунёдкор»да


Frankfurter Allgemeine Zeitung газетаси Путин, Обама, Эрдўған ва Трампни 2015 йилнинг ғолиб сиёсатчилари деб тан олди\n06:53 / 31.12.2015\nГерманиянинг Frankfurter Allgemeine Zeitung газетаси 2015 йилда “ғолиб” ва “мағлуб” бўлган сиёсатчилар рўйхатини тузиб чиқди, деб хабар бермоқда РИА “Новости” ахборот агентлигига иқтибос келтирган ҳолда vesti.ru сайти.\nНашр ғолиблар қаторига Россия президенти Владимир Путинни киритди. “Россия Эрон ядровий дастури бўйича музокараларда ўзини конструктив томондан кўрсатди, Россиянинг Сурия ихтилофига аралашуви эса бу масалани Путинсиз тартибга солишнинг иложи йўқлигига олиб келди. Бежизга Германия ташқи ишлар вазири Штайнмайер Россиянинг G8 га (катта саккизталик – таҳр.) қайтиши мумкинлиги ҳақида гапира бошламаган”, деб ёзмоқда газета.\n2015 йил АҚШ президенти Барак Обама ва Туркия президенти Ражаб Тойиб Эрдўған учун ҳам муваффақиятли бўлди, деб ҳисоблашмоқда газета журналистлари. Эрдўғаннинг партияси парламентда кўпчилик ўрин олди, Европа Иттифоқи эса муҳожирлар билан боғлиқ муаммони ҳал қилишда Эрдўғанга эҳтиёж сезмоқда. “Фақатгина Туркия Сурия чегарасида Россия ҳарбий самолётини уриб тушириб, Россия билан муносабатларига путур етказгани катта хато бўлди”, дейилмоқда мақолада.\nЯна бир йирик сиёсатчи Ангела Меркель борасида эса, 2015 йил эҳтимол унинг канцлерлиги давридаги энг оғир йил бўлди, бироқ шунга қарамай у Европанинг сўзсиз етакчиси мавқеини мустаҳкамлаб олди. Нашрнинг фикрича, миграция инқирози кейинроқ тарихчилар 2015 йилни “Меркель даври охирлашининг боши” деб тан олишлари мумкин бўлган вазиятга олиб келиши мумкин.\nЙил ғолиблари орасига франциялик сиёсатчи аёл Марин Ле Пен ва АҚШлик миллиардер Дональд Трамп ҳам киритилди.\nГазета Греция молия вазири Янис Варуфакис, Австралия бош вазири Тони Эбботт, Венесуэла президенти Николас Мадуро ва Аргентинанинг эндиликда собиқ президенти Кристина Киршнерни 2015 йилда мағлуб бўлган сиёсатчилар деб топди.


Фарғонада бир гуруҳ шахслар дўконни вайрон қилиб, ёқиб юборди (видео) | Qalampir.uz\nФарғонада бир гуруҳ шахслар дўконни вайрон қилиб, ёқиб юборди (видео)\n3-саҳифа\t09 Октябрь 09:31 17531\nИжтимоий тармоқларида Фарғона шаҳрида жойлашган “Барака бургер” дўконининг ойналари синдирилган ҳолда ёқиб юборилгани тасвирланган видеохабар тарқалди. Вилоят ИИБ ҳолат бўйича расмий баёнот берди.\nАниқланишича, жорий йилнинг 5 октябрь куни Э. ва унинг танишлари ҳамда О. ва бошқалар ўртасида келиб чиққан келишмовчилик сабабли, жамоат жойида бир-бирига тан жароҳати етказишган. Шундан сўнг, Э.ва унинг шериклари безорилик хатти-ҳаракатларини давом эттириб, ўзганинг мулкини қасддан нобуд қилиш мақсадида О.га тегишли бўлган "Барака бургер " дўконининг ойналарини синдириб, ёнғин чиқарган.\nМазкур ҳолат юзасидан Фарғона шаҳар Ички ишлар органлари фаолиятини мувофиқлаштириш бошқармаси ҳузуридаги тергов бўлими томонидан Ўзбекистон Республикаси Жиноят кодексининг 277-моддаси (безорилик) билан жиноят иши қўзғатилиб, дастлабки терговга киришилган.\nЖиноят иши доирасида Э. исмли шахс Жиноят кодексининг 277 (безорилик) ҳамда 173-моддалари (мулкни қасддан нобуд қилиш ёки унга зарар етказиш) билан ҳамда О. исмли шахс 277-модда билан гумон қилинувчи тариқасида жалб қилиниб, процессуал тартибда ушланган бўлиб, ҳозирда қолган иштирокчиларни аниқлаш чоралари кўрилмоқда.\nТергов давомида ишга алоқадор бўлган барча шахсларнинг ҳаракатларига ҳуқуқий баҳо берилади.\nТаъкидланишича, жиноят иши бўйича Фарғона вилояти ИИБ ҳузуридаги тергов бошқармаси томонидан тергов ҳаракатлари давом эттирилмоқда. Жиноят ишининг тергови Фарғона вилояти прокурори ҳамда Ички ишлар бошқармаси бошлиғи томонидан алоҳида назоратга олинган.\nТергов якунига кўра, қўшимча хабар берилади.\n15 Октябрь 12:14 36548\n15 Октябрь 17:43 35526\n16 Октябрь 12:16 24983\n16 Октябрь 11:15 24834\n15 Октябрь 20:31 24528


Ёш оғир атлетикачиларимиз жаҳон чемпионатидан ёруғ юз билан қайтиб келишди – Ўзбекистон миллий олимпия қўмитаси\nХабарингиз бор, 1-8 июнь кунлари Фижининг Сува шаҳрида оғир атлетика бўйича ёшлар ўртасида навбатдаги жаҳон чемпионати бўлиб ўтди. Ушбу мусобақада терма жамоамиз 2 спортчи билан иштирок этиб, 100 фоизлик натижа қайд этди. Мусобақада қатнашган полвонларимиз Адҳамжон Эргашев (-67 кг) ва Акбар Жўраев (-109 кг) даст ва силтаб кўтариш, шунингдек, икки кураш бўйича ҳам барча олтин медалларни ўз ҳисобларига ёздириб, жаҳон чемпионатида жами 6 та олтин медалга сазовор бўлишди. Эътиборлиси, мусобақа якуни бўйича эркаклар ўртасида умумжамоа ҳисобида биринчи ўринни эгалладик.\nТадбирда МОҚ президенти Рустам Шоабдураҳмонов ҳам қатнашиб, спортчиларимизга ўз тилакларини билдириб ўтди.\n“Сиз олис Фижи мамлакатида ҳақиқий матонат ва қаҳрамонлик намунасини кўрсатдингиз. Биз сизлар билан фахрланамиз. Умид қиламизки, Токио Олимпиадасида ҳам ана шундай ғалабалар билан халқимизни, спорт мухлисларини ва албатта, Президентимизни хурсанд қилишда давом этасизлар”, – деди Рустам Шоабдураҳмонов.\nЎзбекистон Миллий Олимпия қўмитаси спортчиларимизнинг келгусидаги фаолиятида ҳам улкан зафарлар тилаб қолади.\n11 Iyun, 2019|Сараланган, Янгиликлар|


Qalampir.uz - Мавлуда Асалхўжаева хориждан қўшиқ ўғирлаётган хонандаларни қоралади\nМавлуда Асалхўжаева хориждан қўшиқ ўғирлаётган хонандаларни қоралади\n18:24, 14.12.2016 Премьера\nХонанда бугун сайтимиз орқали Баҳодир Низомов сўзи ва мусиқаси билан яратилган “Зор юрагингман” номли қўшиқни тақдим этмоқда.\nЎзбекистонда хизмат кўрсатган артист Мавлуда Асалхўжаеванинг ижоди ҳақида гап кетганда, хонанда кўплаб қўшиқларини турк эстрадасидан олиб ижро этгани ҳақида сўз очилади. Шу бугунгача хонанда турк эстрадасидан олинган қўшиқларининг муаллифлик ҳуқуқини сотиб олганини ва қўшиқ ижрочилардан рухсат сўраганини маълум қилиб келган.\nАйни дамда Мавлуда Асалхўжаева хориж қўшиқларидан буткул воз кечган. У бастакор Баҳодир Низомов билан мустаҳкам ҳамкорликни йўлга қўйган ҳолда кетма-кет қўшиқлар тайёрлаяпти.\nЎзбекистонда хизмат кўрсатган артист Мавлуда Асалхўжаеванинг янги қўшиғи ҳам шулар жумласидандир.\nХонанда бугун сайтимиз орқали Баҳодир Низомов сўзи ва мусиқаси билан яратилган “Зор юрагингман” номли қўшиқни тақдим этмоқда. Мазкур таронага мусиқий сайқални Умид Обидов берган. Асалхўжаеванинг берган маълумотларига қараганда, тез орада қўшиққа клип суратга олинади.\n“Баҳодир ва Умид билан иш бошлаганимдан кейин ижодимга сезиларли ўзгаришлар бўлди. Бу йилнинг ўзида 20 та қўшиқ ёздим. Энг муҳими бу қўшиқлар хориж эстрадасидан ўғирланмаганига ишонаман.\nШу вақтгача қанчадан-қанча қўшиқни фалон миллион сўмга хориждан сотиб олиб куйлашга мажбур бўлганман. Чунки кўнглимдагидек бастакорни топа олмасдим. Албатта, хориждан кўчирилган қўшиқни “Сиз учун махсус ёзилган, муаллифлик маҳсулоти”, деб мўмай пулга сотганлар ҳам бўлди.\nАслида, мен плагиатга буткул қаршиман. Санъаткорлар ноиложликдан плагиатга қўл уриши мумкин. Лекин мени буни ҳам ёқламайман. Бирор қўшиқ ёқиб қолгудек бўлса, уни рухсат сўраб ёки пулини тўлаб айтиш керак”, дейди Мавлуда Асалхўжаева.\nХонанданинг “Зор юрагингман” номли янги қўшиғини сайтимизнинг мусиқа бўлимида тинглаш ва кўчириб олиш имкониятига эгасиз.\nТеглар:Мавлуда Асалхўжаева Плагиат Премьера\nЎзбекистонда тадбиркорлик фаолиятига оид янги қонун қабул қилинди\n18:20, 30.05.2018 3 273\n16:10, 31.03.2018 28 714\n17:03, 15.03.2018 12 474\n18:14, 09.01.2018 9 968\n18:50, 07.12.2017 6 990


Aмир Темурнинг кўчма масжиди — KUKALDOSH.UZ\nҲозирги кунда интернетда юртдошларимизни эътиборини тортган бир хабар кенг тарқалмоқда. Унда айтилишича японлар бу йили ўтказилиши керак бўлган ёзги Олимпиада ўйинларига ташриф буюрувчи мусулмонларга қулайлик яратиш мақсадида “Мобил масжид”лар лойиҳалашган. Унда бир вақтнинг ўзида 50 киши намоз ўқий олишар экан. Aммо бундайин кўчма масжидлар бундан бир неча асрлар аввал Мовароуннаҳр диёрларида ҳам бўлган. Ҳозир шу ҳақида сўзлашамиз.\nИспаниялик саёҳатчи де Клавихо ўз кундаликларида Aмир Темур ҳузурига қилган сафари ҳақидаги қайдларида қуйидаги сатрлар бор:\n“Элчиларни… саропардада қўйилган ёғоч уй олдига бошлаб кирдилар. Бу баланд иморатга зинапоя орқали чиқилади. Унинг теварак-атрофи ёғоч даҳлиз ва ойнабанд айвон билан ўралган эди. Тамом зарҳал ва ҳаворанг бўёқлар билан нақшланган бу бино шундай қурилган эдики, керак бўлганда бўлак-бўлак қилиб тахлаб қўйилса (ҳам) бўларди. Бу – подшо ибодат қиладиган масжид бўлиб, уни (Aмир Темур) сафарда ўзи билан олиб юрарди.”\nAмир Темур ўта тақводор мусулмон бўлгани ҳолда доимий равишда исломий жамиятда ўзаро алоқаларни мустаҳкамлашда катта рол ўйновчи жамоат намозларида доимий қатнашишга астойдил интиларди ва айнан шу мақсаддда сафарларга ўрдаси билан кўчма масжид олиб юрарди. Де Клавихо таъкидлаганидек бу кўчма масжид бир қанча бўлаклардан иборат суфа-бино эди. Aйтилишича бу бўлаклар 40 туяга юк бўлган экан, ва қачон унга эҳтиёж тушса, ҳизматчилар дарров бу масжидни еғиб, ибодат учун ҳозир қилишар экан.\nМаълум-ки, намозлар учун бирон жойлар ёки масжидлар таъйин қилинмаган, балки ҳар қандай пок ўринда ўқиш мумкин. Aммо, дин ишларида ҳарис Aмир Темурнинг фақатгина шу кўчма масжид бўлакларини олиб юриш учун 40 туяни ва бир қанча ҳизматкорларни “овора” қилиши, унинг Исломдаги иймон келтиришдан кейин энг асосий аркони – намозга бўлган юксак эҳтиромини яққол намоён этади.\nБўривой Aҳмедов. Клавихо ва унинг “кундагили”. 2018. http://kh-davron.uz/kutubxona/multimedia/rui-gonsales-de-klavixo-samarqandga-amir-temur-saroyiga-sayohat-kundaligi-borivoy-ahmedov-klavixo-va-uning-kundaligi.html\nРасулуллоҳ соллаллоҳу алайҳи васаллам Мадинада олиб борган ишлари


Қатъийлик – амаллар силжишига мадор - Favvora | билим чашмасидан отилган фаввора\n2016-04-26 1957 Ko'rilgan Юксаклик сари\n๏ Қатъийликнинг ўзи нима? ๏ Сахобанинг қатъийлиги. ๏ Қатъийликнинг қабиҳ ишлар ичида ёйилишга тушиши. ๏ “Хум ичидаги дев” каби. ๏ Киши қайси амаллардан бўлган бир амални қилмоқчи бўлса, у амал учун ихлос шартлиги маълум. Чунки, Хақ Таъоло ўзига холис қилинмаган амални қабул қилмайди. Шу билан бирга киши ўз амалини мукаммал этмоғини истаса – қатъийликка ҳам риоя этиши талаб этилади. Қатъийлик – амални иккиланмай, жиддий суратда бажаришликдир. Қайси бир ишда қатъийлик бўлмаса, ишнинг охирига етиши мушкул бўлади. Аллоҳнинг каломи бўлмиш Қуръон – қатъий сўздир, ҳазил сўз эмас. < إنه لقول فصل و ما هو بالهزل > (سورة الطارق ) “Албатта у – қатъий сўздир. Ҳазил эмасдир!” (Ториқ; )\nКиши ҳатто сўзини ҳам қаиъийликка мослаштирса, унинг сўзи оғзидан нутқ қилиниши биланоқ, уни эшитганлар беҳуда сўз айтилмаганига иқрор бўлишади. Агар киши сўзини енгил эканлиги сифатида беэътиборлик билан сўзласа ва унга мувофиқ иш қилмаса, унинг сўзини ёш бола ҳам аҳамиятсиз сўз деб қарши олади. Исломнинг аввалида исломни жон-диллари билан қабул қилиб, унга риоя эта бошлаганларни залолатга қайтариш учун жидду-жаҳд қилишга киришишган. Уларга нисбатан мушриклар қатъий туриб, пайғамбар алайҳиссаломга эргашишдан тўхтатмоқчи бўлишган. Аммо улардан кўра Исломга бўлган вафодорликлари устун бўлгани учун қатъийликда мушриклардан-да фаолроқ бўлишди. Қатъийликлари сабаб уларга пойи-патак бўлиб, эзгуликдан бош тортмадилар.\n๏ “Сахобалардан бирининг онаси ўғлини пайғамбар алайҳиссаломга эргашганини эшитгани ҳамон ўзича қасд қилиб, емасликка, ичмасликка ва сояланмасликка қарор қилди. У сахоба онасини жуда яхши кўрар, унга фарзандлар қилиши зарур бўлган барча яхшиликларни қилар эди. Ҳечам унга зид гапни ва на амални қилмаган эди. Ўзининг мусулмон бўлганлиги муносабати билан онасининг тўнини тескари кийиб олиши жуда машаққат ичидаги изтиробга солиб қўйди. Бу ҳол инсон ҳаётидаги энг оғир онлардан биридирки, ўзини туғиб, вояга етказаётган онаси уни тушунмаса, тушунишни ҳоҳламаса.\nОнасининг олдига таом ва сув келтириб кўрди. Она эса уларни истеъмол қилмас эди. Ўзгаришсиз ҳолда аҳвол давом этаверди. Фарзанди эса онасини шаштидан қайтариш учун бор ҳаракатини ишга солди, аммо натижа ўзи ўйлагандек эмасди. Фақатгина Исломдан ўғлининг қайтишигина уни қаноатлантирарди холос. Шунда ўғли онасига агарки мингта жониб бўлиб, бири кириб, бири чиқиб ҳалок бўлсада, пайғамбар алайҳиссаломга эргашганлигидан воз кечмаслигини қатъий қилиб айтди. Онаси билдики, боласининг қатъийлиги уникидан ҳам жиддийдир.”\nАлбатта сахобаларнинг қатъийлиги аввало ҳақ устида бўлди ва қатъийлилигини ҳеч бир ҳодиса устида сусайтирмадилар. Иймон сайқали билан сайқалланган ҳар-бир муъмин даврлар оша қатъийлигини эзгу амаллар устида чиройли тарзда намоён қилиб келди.\n๏ Кейинги вақтларда эса қатъийлик айнан – қабиҳ ишлар орасида ёйилишга тушмоқдаки, бу жуда ҳам афсусланарли ҳолатлардан биридир. Яъни, кишилар ўзларининг номаъқул ишларида дўстларига, хонадон аҳлларига, қўни-қўшни ва қариндошларига қатъийлигини намоён қилишга тушишмоқда. Даврада маст қилувчи ичимлик бўлмаса, уни давра деб ҳисобламайдиган кимсаларнинг ноҳақ раъйига қараб одамларнинг айримлари ўтиришу-маросимларини ичкиликсиз ўтказишдан ийманаётган бўлса, айримлари базми-жамшид лағву-нағмаларсиз “соқов” бўлиб қолади-ку дейишса, ўшанинг хом қатъиятига қарши жўяли бир сўз айтишдан ожиз қолиб, унинг айтаётганидан зиёдароқ қабиҳлик қилишга берилиб кетилмоқда.Худди ўша бузғунчи айтган иш амалга ошмаса, ейдиган овқати тотимайдигандек ўзларини ҳис қилишади.\nБаъзи қатъийликлар эса ўлим марсимларига боғлиқ қабиҳликлардир. Уларнинг орасида маййитга озор берадиган даражада бақир-чақир қилиб, дод-фарёд кўтариш, қийналган хонадон аҳлидан ҳам зиёфат уюштириб, халққа таом бериш каби номақбул ишларни талаб этадиган қатъиятчилар мавжуддир. Уч кун мотамни кўп санашса, эри вафот топган аёл сақлаши зарур бўлган иддани эса кўп деб эътибор қилувчи қатъиятчилар ҳам йўқ эмас.\nҲақиқий иймон эгаси сохта ва нолойиқ ишлар устида қатъитчи бўлмайди. Қабиҳ ишлар устидаги қатъиятчиларнинг қовоқ уйиш ва бақир-чақириғига қулоқ солиб, уларнинг кўнглини топгувчи ландовур бўлмайди. Ҳамиша халққа манфаатли, дунё ва охиратда асқотадиган ишларгагина хайриҳоҳ бўлади холос.\n๏ Баъзи эркатой фарзандлар эса ота-онасига ҳатто дағдаға қилиб, “фалон нарса олиб бермасанглар ва фалон айтганимни қилмасанглар ундай бўлади, бундай бўлади” – дейишса, унинг сўзини ўзига қатъий деб билган ношуд ота-оналар “хум ичидан чиққан дев” мисоли уларнинг айтганларини ҳозиру-нозир қилишга енг шимаришиб, бажо келтиришмоқда. Бечора ота-оналар ҳурмат топиш ўрнига болаларининг нозик, аммо “қатъий” подшоҳона берган амрларига қул сингари етти букилиб бажаришга киришмоқда.\nКишида қатъийлик шу даражада бўлиш керакки, унинг сўзи ёлғон бўлавергани учун бировлар ишонқирамай қолиб, қасам ичишга ўтиб кетмаслиги керак.\n< و لا تتخذوا أيمنكم دخلا بينكم فتزل قدم بعد ثبوتها و تذوقوا السوء بما صددتم عن سبيل الله و لكم عذاب عظيم و لا تشتروا بعهد الله ثمنا قليلا إنما عند الله هو خير لكم إن كنتم تعلمون ما عندكم ينفد وما عند الله باق و لنجزين الذين صبروا أجرهم بأحسن ما كانوا يعملون من عمل صلحا من ذكر أو أنثى و هو مؤمن فلنحينهم حيوة طيبة و لنجزينهم أجرهم بأحسن ما كانوا يعملون >\n“Қасамларингизни алдов воситаси қилиб олмангиз! У ҳолда (ислом йўлида) маҳкам ўрнашган оёқ тойиб кетур ва Аллоҳ йўлидан тўсганларингиз сабабли (чунки сизларнинг қасамхўрлик қилганингизни кўриб, айрим кишилар Исломга интилиш ўрнига ундан йироқлашиб кетурлар ва бунга сизларнинг қилмишингиз сабаб бўлур) ёмонлик (бало ва мусибатлар)ни тотиб қолурсизлар ҳамда (охиратда) сизлар учун улуғ азоб бўлур. Аллоҳга берилган аҳд-паймонни озгина қийматга алмаштириб юбормангиз! Агар билсангизлар, албатта Аллоҳ даргоҳидаги нарса (яъни, ажр-савоб) сизлар учун (дунё матоларидан) яхшироқдир. Сизларнинг ҳузурларингиздаги нарсалар йўқ бўлур. Аллоҳ даргоҳидаги нарсалар эса боқийдир. Биз албатта сабр-қаноат этган зотларни ўзлари қилиб ўтган амалларидан чиройлироқ ажр-савоблар билан мукофотлаймиз. Эркакми ё аёлми – кимда-ким мўмин бўлган ҳолида бирон яхши амал қилса, бас, Биз унга покиза ҳаёт ато этурмиз ва уларни ўзлари қилиб ўтган амалларидан чиройлироқ ажр-савоблар билан мукофотлаймиз.\n(Наҳл; 94-97 оятлар мазмунидан)\nДемак, қатъият эгаси бўлган кимса беҳуда сўз ва беҳуда амал қилгувчи бўлмайди. Бўлар-бўлмасга бировларнинг олдида фарқини кетказиб, ваъда бериб ёки қасам ичишга интилмайди. Унинг қилаётган амали , ундан содир бўлаётган хулқлар унинг жиддий ва қатъиятли эканлигини намоён қилиб туриши керак.\nДунё ва мусулмонлар “Бруней”\n“СОДИҚ ЧАВАНДОЗ” 10-қисм\nИлмга оид рисола\nАллоҳнинг марҳаматини билмаган кўрнамаклар\nЛоқайдлик – зарарли иллат\nДунё ва мусулмонлар “Босния ва Герцеговина”


Фарзанд тарбиясида қайнона-келин муносабатларининг ўрни – oliymahad.uz\nФарзанд тарбиясида қайнона-келин муносабатларининг ўрни\nҲаётдан ибратланиш вақт ўтган сайин инсон умрининг мазмун ва моҳиятини тўлдириб, кечинмалар ва таассуротларимиз ҳақида айрим мулоҳазалар чиқаришимизга ундаб турар экан. Бу борада фарзанд тарбияси ва унинг камолотига бевосита даҳлдор қайнона-келин муносабатларининг нозик жиҳатларига тўхталиб ўтишга баҳоли қудрат ҳаракат қилсак.\nОилада, дейлик, ота-она, ўғиллар-келинлар ва неваралар… Яратганга шукрлар бўлсинки, бизнинг ўзбек оилаларида кексалар ва ёшлар динимиз, азалий қадриятларимизга кўра бирга умргузаронлик қиладилар. Айнан шу муҳитда невара-чевараларимизга ибрат бўлиш, уларнинг онги, салоҳияти ва маънавиятига таъсир қилувчи қайнона ва келин муносабатларида ўйлаб иш кўришимизга тўғри келади.\nАксар болалар жуда кузатувчан ва зийрак бўладилар, билиб билмаганга, эшитиб эшитмаганга оладилар. Руҳшуносларнинг фикрига кўра, фарзандларимиз ота-оналари бува-бувилари билан яхши муносабатда бўлишларини хоҳлайдилар, ҳатто ота-оналариданда кексаларни яхши кўрадилар, меҳр ва адолатни кўпроқ улардан кутадилар.\nЛекин қайнона невараларининг кўз олдида келинини кўп койиса, иззат-нафсига тегувчи сўзлар айтса, камситса… Ёки аксинча, келин қайнонасига гап қайтарса, бўлар-бўлмасга аразлаб, гап кўпайтирса, ҳурматини жойига қўймаса, хўрласа…\nБундай манзарадан фарзандларимизнинг қалби ларзага келади, чил-чил синади. Бора-бора у бунга кўникади, қалби қаттиқлашиб, бемеҳр ва худбинга айланиб боради. Ҳатто ўз ота-онасини ҳам ёмон кўра бошлайди.\nНевара бувам ёки бувим бу ишни шундай қилгин деган эдилар деса, келин эса “Ҳа, бувинг айтаверади, менинг айтганимни қил”, деб турса, ёки қайнона неварасига ўз келинининг қилмишларини ёмонлаб турса. Аросатда қолган болада бувиси ёки онасига нисбатан нафрат уйғона бошлайди.\nТаътил пайтида устозимни кўргани бордим. Хоналари тўла китоб.\n– Неваралар сиз билан мазза қилиб китоб ўқишар эканда, – дедим. Устозимнинг кўнгиллари тўлиб турган экан, шекилли:\n– Бу ишим келинимга ёқмайди. Болаларимни китоб ўқитиб, эскича гапларингизни гапириб, замондан орқада қолдираяпсиз дейди, – дедилар.\nНазаримда ҳаммамиз аравани ҳар тарафга тортаётгандай. Арава эса ҳамон жойида.\nАраванинг силжиши кимга боғлиқ экан, деб айбдорни қидирамиз. Келиннинг кўнглига йўл топа олмаган қайнонами, ёки катталарнинг ҳурматини, уларнинг тажрибасини менсимаган келинми? Лекин энг ачинарлиси, бу чигал муносабатлардан эзилган невараларимизнинг аҳволи.\nМен ўйлайманки, ота-она ҳурмати ва қадрини билиш, кичикларга иззат кўрсатиб, меҳр-шафқат қанотларини ёзиш, ўзаро самимият, камтарлик ва адолатли бўлиш каби азалий қадриятларимиз бизни ўйлантираётган муаммоларнинг ечимига ёрдам беради. “Нимани эксанг, шуни ўрасан”, “қайтар дунё”, “олманинг тагига олма тушади”, деганлари шу бўлса керак.\nТошкент ислом институти,\n“Тиллар” кафедраси катта ўқитувчиси\n1591000cookie-checkФарзанд тарбиясида қайнона-келин муносабатларининг ўрниno


Давлат харидларини иккита порталда амалга ошириш мумкин | NORMA.UZ\n«XT-Xarid texnologiyalari» МЧЖ қўшма корхонаси томонидан электрон танлов ва тендерларни ташкил қилиш бўйича муқобил электрон платформа яратилди, деб маълум қилади Молия вазирлиги матбуот хизмати. Бу операторлар орасидаги рақобатни ривожлантириш, шунингдек улар томонидан тақдим этиладиган хизматлар сифатини ошириш имконини беради.\nЭнди буюртмачилар ва етказиб берувчиларда электрон майдончани танлаш имконияти пайдо бўлди – электрон тендерлар ва танловлар ЎзРТХБда ва tender.mf.uz да ўтказилади.\nПрезидентнинг 29.06.2020 йилдаги «Ўзбекистон Республикасида коррупцияга қарши курашиш тизимини такомиллаштириш бўйича қўшимча чора-тадбирлар тўғрисида»ги ПФ-6013-сон Фармонига мувофиқ давлат буюртмачилари харидларни танлов ва тендер савдолари ўтказиш орқали фақат электрон шаклда амалга оширадилар.\nЖорий этилган танлов ва тендер савдолари электрон тизимлари орқали балли усул ва энг паст нарх усулидан фойдаланган ҳолда танлов ва тендер савдолари ўтказилиши таъминланади.\nБуюртмачи дунё миқёсида тан олинган баҳолашнинг икки усулидан бирини мустақил танлаши, номзодларнинг таклифларини баҳолаш мезонларини белгилаши мумкин бўлади. Миқдорий кўрсаткичларга асосланган мезонлар тизимда шахслар жалб этилмаган ҳолда, автоматик тарзда мустақил баҳоланади. Сифат мезонлари масофадан туриб «онлайн» режимида фаолият юритадиган танлов (тендер) комиссияси аъзолари томонидан баҳоланади.\nБарча буюртмачилар ва етказиб берувчилар tender.mf.uz тизимида рўйхатдан ўтишлари мумкин. Синов тариқасида савдолар ўтказиш мумкин бўлган намойиш версияси ҳам мавжуд.\nДавлат харидлари билан боғлиқ тартиб-таомиллар белгиланди


Виртуал қабулхона Боғланиш 02 Май 2017\tЎзбекистон ва Қозоғистон Президентларининг учрашуви\nЎзбекистон ва Қозоғистон ўртасидаги ҳамкорлик яхши қўшничилик, қардошлик ва ўзаро ҳурмат руҳида изчил ривожланмоқда. Ўзаро алоқалар барча соҳаларда фаол-лашмоқда.\n— Жорий йил март ойидаги Қозоғистонга ташрифимиздан сўнг ўзаро ҳамкорлигимизнинг барча йўналишлари бўйича «Йўл харитаси»ни ишлаб чиқдик. Вазирлар ва ҳудудлар раҳбарларининг учрашувлари фаоллашди, — деди давлатимиз раҳбари.\nПрезидент Нурсултон Назарбоев олдинги учрашувдан кейин мамлакатларимиз -ўртасидаги алоқалар янада фаоллашганини қайд этди.\n— Шу йилнинг биринчи чорагида иқтисодиётнинг турли тармоқларида амалий алоқалар сезиларли даражада ошди. Транспорт-логистика, автосаноат соҳаларидаги ва ҳудудлараро ҳамкорликни алоҳида таъкидлаш жоиз. 2017 йилнинг дастлабки уч ойида ўзаро товар айирбошлаш 37 фоиз кўпайди, — деди Қозоғистон Президенти.\nДавлат раҳбарлари Ўзбекистон — Қозоғистон ҳамкорлигидаги ижобий суръатлар -барқарор сақланиши ва янада ривожланишига ишонч билдирдилар.\n« Ўзбекистон ва Туркманистон Президентларининг телефон орқали мулоқоти тўғрисида\tИшонч ёрлиқлари топширилди »


1 ноябрь куни Тошкентда Ўзбекистон-ЕИ парламент ҳамкорлиги қўмитасининг 14-йиғилиши бўлиб ўтди. Европа парламентининг Марказий Осиё мамлакатлари ва Мўғилистон билан ҳамкорлик бўйича делегацияси раиси Ивета Григуле-Петерсе йиғилишда Европа делегациясига раҳбарлик қилмоқда, деб хабар бермоқда маҳаллий ОАВлар.\n«Брюссель сизнинг президентингизни кутмоқда — ва бу кейинги йил бошида амалга ошса яхши бўлар эди, агарда бунинг иложи бўлса», — деди у йиғилишни очар экан.\nИюль ойида ЕИ Кенгаши Ўзбекистон билан шериклик ва ҳамкорликни кенгайтириш тўғрисидаги музокаралар бошланганини тасдиқлаган эди. Кенгашнинг қайд этишича, бу қулай ишбилармонлик ва инвестициявий муҳити яратиш, ташқи савдо ва глобал таҳдидлар масаласида, жумладан, иқлим ўзгариши, коррупция ва терроризмга қарши курашиш соҳаларидаги ҳамкорликни таъминлашга хизмат қилади.


Порошенко: Мамлакат шарқидаги ихтилофлар туфайли 10 мингга яқин киши қурбон бўлган\n10:40 / 31.03.2016\nУкраина президенти Петро Порошенконинг айтишича, мамлакат шарқида кейинги 2 йил давомида олиб борилган қуролли низолар туфайли камида 10 минг киши ҳалок бўлган. "112 Украина" нашрида ёзилишича, президент қурбонларнинг 2,7 мингдан ортиғи ҳарбий хизматчилар бўлганини маълум қилган.\nВашингтондаги "Украина озодлиги учун кураш давом этади" номли форумда Порошенко бу миқдор АҚШнинг Афғонистонда кейинги 15 йилда олиб борган ҳарбий ҳаракатларидаги йўқотишларидан кўплигини таъкидлаб ўтган.\n"Донецк ва Луганскда ва Украинанинг бошқа ҳудудларида 1,8 млн киши ўз бошпаналаридан айрилди. Украина ҳудудининг 7 фоизи оккупация қилинган ҳолатда қолмоқда. Украина иқтисодиётининг 20 фоизи йўқ қилинган", дейди Порошенко.\nПорошенко 30 мартдан 3 апрелга қадар АҚШда расмий ташриф билан бўлади. Президент иштирокидаги форум 30 март куни кечқурун Капитолий тепалигидаги ташриф буюрувчилар марказида бўлиб ўтди.\nПорошенко Россияни Донбассдан “туёғини шиқиллатиш”га чақирди


Тошкентда қурилган уч поғонали йўл ўтказгич очилди – Газета.uz\nТошкентда қурилган уч поғонали йўл ўтказгич очилди\nТошкентда Оҳангарон шоссеси ва Махтумқули кўчаси кесишмасидаги уч поғонали йўл ўтказгич очилди. Президент Шавкат Мирзиёев соатига 20 мингта транспорт воситасини узлуксиз ўтказиш имкониятига эга уч поғонали йўл ўтказгични кўздан кечирди.\n21 май 2020, 00:41 Жамият\nПрезидент Шавкат Мирзиёев Тошкент шаҳрида Оҳангарон шоссеси ва Махтумқули кўчаси кесишмасидаги йўл ўтказгични кўздан кечирди, дея хабар қилди давлат раҳбари матбуот хизмати.\nЯна бир жиҳати — бу янги объект катта юкламани ўзига олиб, «Тошкент-Чимён» йўналиши бўйича масофани 22 километрга қисқартирди.\n«Пойтахтда енгил автомобиллар сони янада кўпайиши аниқ. Шунинг учун эртанги кунни олдиндан кўриб, кўчаларни кенгайтириш, кўприклар қуриш ишларини давом эттириш керак», — деди президент.\n«Газета.uz» 2 541\nПойтахтимизда қуриб биказилган бу ажойиб уч поғанали йўл ўтказгич ҳақиқатдан ҳам ноёб лойиҳа асосида амалга оширилгандир. Улуғ айём кунларида халқимизга ажойиб туҳфа бўлди. Муҳтарам Юртбошимизни бу борадаги сайи ҳаракатлари таҳсинга сазавордир.\nКўп йиллар давомида ушбу ажойиб уч поғанали йўл ўтказгич халқимиз фаровонлиги йўлида ва яхши кунларида хайирлик хизмат қилсин! Халқимизга ушбу туҳфа муборак бўлсин!


Голланд компанияси Тинч океанида пластик чиқиндиларни йиғувчи тизимни ишга туширди | Futura – ҳаммаси ахборот технологиялари, маркетинг ва стартаплар ҳақида Голланд компанияси Тинч океанида пластик чиқиндиларни йиғувчи тизимни ишга туширди – Futura – ҳаммаси ахборот технологиялари, маркетинг ва стартаплар ҳақида\n10 sentyabr 15:50\nГолландиянинг Ocean Cleanup компанияси 8 сентябрда Тинч океанида пластик чиқиндиларни йиғишга мўлжалланган System 001 тозалаш тизимини ишга туширди. Бу ҳақда USA Today нашри маълум қилди.\nТизим 600 метр узунликка эга сузиб юрувчи тўсиқдан иборат бўлиб, у табиий тарзда U-симон кўриниш олади ва 2,7 метр сув остига киради. Тизим қуёш батареяларидан ишловчи электр лампалар, тўқнашувлардан огоҳлантирувчи тизим, камера ва датчиклар билан жиҳозланган.\nТизим океан сиртида сузиб юрувчи пластик чиқиндиларни сув оқими ва тўлқинлар ҳисобига тутиб олади. Тўсиқда йиғилувчи чиқинди махсус кемаларда утиллаштириш учун қуруқликка етказилади.\nТизим 5 кун ичида Калифорния соҳилларидан 440 км масофа узоқликка олиб борилади ва синов режимида ишлайди. Агар синовлар муваффақиятли ўтса, тўсиқ Тинч океанида соҳилдан 2 минг километр узоқликка етказилади.\nТизимнинг муаллифи ва Ocean Cleanup асосчиси 23 ёшли голландиялик Боян Слат ҳисобланади. У ўз лойиҳасини амалга ошириш учун Нидерландия ҳукумати, хайриялар ва бошқа технологик компаниялар кўмаги эвазига миллионлаб доллар йиға олган. Келгусида океанни тозалаш учун бундай тўсиқлардан 60 тадан кўпроқ яратиш режалаштирилган.


Трамп Жанубий Каролина штатидаги праймеризда ғолиб бўлди\n09:33 / 21.02.2016\nАҚШ президенти лавозимига номзод, миллиардер Дональд Трамп Жанубий Каролина штатидаги праймеризда (дастлабки сайловларда) 33 фоиз овоз тўплаб, ғолиб бўлди.\nОвозларни ҳисоблаш жараёни давом этмоқда. Охирги маълумотларга кўра, Трамп 33 фоизга яқин овоз олади, 2-ўрин учун сенаторлар Тед Круз (22 фоиз) ва Марко Рубио (21фоиз) курашмоқда.\nБу прогноз экзит-поллар ва овозларни ҳисоблашнинг биринчи натижаларига асосланган. Бу маълумотларни 20 февралда сайлов участкалари ёпилгандан кейин CNN, Fox News, NBC телеканаллари ва Associated Press ахборот агентлиги тақдим қилди.\nЖанубий Каролинадаги праймеризда дастлабки сайловлар натижасига кўра, Флориданинг собиқ губернатори Жеб Бушнинг АҚШ президенти лавозими учун курашдан чиқишини эълон қилиши бош сенсация бўлди. Буш праймеризда бор-йўғи 10 фоиз йиғишга муваффақ бўлди.\nАввалроқ Дональд Трамп Жеб Бушни Россияга нисбатан муносабати учун қаттиқ танқид қилганди. Буш эса Трампни "нотавон" деб атаганди.


Хитой коронавирус пандемияси якунланиш муддатини маълум қилди — Sof.uz\nЖАҲОН 1,518,719 330,589 88,502\nХитой коронавирус пандемияси якунланиш муддатини маълум қилди\n14.03 10:45 4326 Тиббиёт\nХитой Халқ Республикасининг соғлиқни сақлаш бўйича давлат қўмитаси махсус мутахассислар комиссияси бошлиғи Чжун Наншан жаҳондаги коронавирус пандемияси июн ойига келиб якунланиши мумкинлигини билдирди. Бу ҳақда New York Post газетаси хабар бермоқда.\nМутахассиснинг сўзларига кўра, бу мамлакатлардан Covid-19 коронавируси пандемиясига қарши кураш учун барча кучларини сафарбар қилишни талаб қилади. Унинг фикрича, бундай шароитда ғалаба қозониш учун бир неча ой керак бўлади.\n"Мен барча давлатларни Жаҳон соғлиқни сақлаш ташкилотининг кўрсатмаларига амал қилишга ва мамлакат миқёсида ҳаракат қилишга чақираман", — деди Чжан Наншан.\nУнинг фикрича, илиқ ойларнинг бошланиши вирус тарқалишини секинлаштириши мумкин.\nЧжан Наншан коронавирус пандемияси баъзи давлатлар вирус хавфини жиддий қабул қилмаса ва керакли назорат чораларини кўрмаса, давом этиши мумкин деган фикрни билдирди.\nЭслатиб ўтамиз, Ўзбекистоннинг шимолий ва жанубий қўшниларида коронавирус мавжудлиги тасдиқланди. Биринчи ҳолат жанубда — Афғонистоннинг Ҳирот шаҳрида қайд этилди. Афғонистонлик бемор Яқин Шарқдаги коронавирус ўчоғи Эрондан келган эди.\nКеча, 13 март куни Қозоғистоннинг иккита шаҳри — Олмаота ва Нур-Султонда 3та коронавирус ҳолати қайд этилди.\nАфғонистон Xитoй Qozog'iston коронавирус koronavirus Markaziy Osiyoda\n7.04 17:58 21769\n6.04 10:47 9784\n7.04 17:30 5505\n6.04 23:19 5027\n7.04 17:17 4194\nКеча, 19:21 102 Жаҳон\nКеча, 18:17 293\nКеча, 17:43 706\nКеча, 14:09 32 Жаҳон


ОАВ: Рио-де-Жанейро собиқ губернатори 15-марта коррупцияда айбланмоқда\nБразилия федерал судьяси Марселу Бретас прокуратура сўровини қаноатлантирди. Қонун назоратини амалга оширувчи идора Рио-де-Жанейро штати собиқ губернатори Сержиу Кабралуни яна бир бор коррупцияда айблашни сўраган эди. Бу ҳақда Estado de San Paulo газетаси хабар қилмоқда.\nСобиқ мулозим 15-маротаба коррупция жиноятини содир этганликда айбланмоқда. Янги жараён “Адолатсиз ўйин” деб номланган жиноий ишга алоқадорлиги айтилмоқда. Ушбу иш доирасида Олимпиада-2016 мезбонини аниқлаб олиш арафасида ХОҚ аъзоларини сотиб олиш ўрганилмоқда. Тергов томонига кўра, Бразилия МОҚ собиқ раҳбари Карлос Артур Нузман овоз бериш жараёнида Рио-де-Жанейро ғалаба қозониши учун 2 млн доллар пора берган. У октябрь ойи бошида ҳибсга олинган эди.\nПуллар, тахминларга кўра, тадбиркорлар Артур Сезар де Менезес ва Элиани Перейру Кавалкантелардан олинган. Бунинг эвазига улар Рио-де-Жанейро штати ҳукуматидан фойдали буюртмалар олган. Ўша вақтда штатга Кабрал раҳбарлик қилиб келган.\nШтатга 2007-2014 йилларда раҳбарлик қилган собиқ мулозим ўтган йилнинг 17 ноябрида ушланган эди.\nКейинроқ, собиқ губернаторга нисбатан коррупция билан боғлиқ 14 та жиноий иш очилди. Улардан бири бўйича шу йилнинг июнь ойида 14 йил 2 ойга, иккинчиси бўйича 45 йилга озодликдан маҳрум этилди.


Кекса хитойлик итига мерос қолдирди\n12:08 / 16.08.2016 7326\nХитой шимоли-шарқидаги Хэйлунцзян вилоятида истиқомат қилувчи кекса хитойлик ўз итига умрбод тўплаган 80 минг юань (12 минг долларга яқин) маблағини мерос қолдирди, деб хабар қилмоқда China Daily газетаси.\nҲарбин шаҳрининг 71 ёшли фуқароси Ван Цзюньу маҳаллий уй ҳайвонлари бошпанасига мурожаат қилиб, васиятнома ёзгани ва ўзининг тўплаб юрган 80 минг юанини ҳадя қилиш ниятида эканини айтган. У, Эрфу лақабли ити қариб қолганида унга "нафақа бериш" учун ушбу пуллардан фойдаланишни тавсия этган.\nМаълум бўлишича, Эрфу қария оиласининг ягона аъзоси ҳисобланади. Унинг ўғли 6 ёшлигида автоҳалокатдан ҳалок бўлган, кейинчалик рафиқаси ҳам хасталикдан вафот этган.\n"Сўнгги вақтларда мен ўзимни ёмон ҳис қиляпман. Итим эса ягона ташвишимдир", — деган нафақахўр.\nҲайвонлар бошпанаси маъмурияти бир неча инфаркт ва инсультларни бошидан кечирган қариянинг таклифини қабул қилиб, ҳайвонга ғамхўрлик қилишга ваъда берган, аммо пулларни олишдан бош тортган.


Амстердам хотиралари — 96 | Яширин Муждалар\nАмстердам хотиралари — 96\t2 июля, 2017\nУ кексайиб қолган кампир эса-да, Раҳим не эканин унутган эди, алалоқибат бераҳмлар ичида яшашга маҳкум этилди. Онам унга ачиниб турган пайт, ҳамсояи қўшнимиз кириб келди.Ўшанда гап орасида онам қўшнимизга қараб «ҳаёти исматимдан, тириклик қисматимдан асти нолимайман, берган ризқига қаноат қилган эдим, Эгам зиёдаси билан кўпнинг қаторида бизни ризқлантирди», деган эдилар.\nРизқ не эди?\nРизқ — ҳалол луқма эмасми эди?\nКейинчалик йиллар ўтгач, мен Онамнинг айтганларини кўп эслайдиган бўлдим. Шундан сўнг таъмасиз ва шаъмасиз яшамоқни ўргандим. Ошинг ҳалол бўлса, кўчада ич, дейишди. Ҳолбуки, ошинг ҳалол экан, уй турганда кўчада ош ошамоққа на ҳожат? Оши ҳалоллар луқмани ўз кулбаларида ейдилар.\nБир кун, ақлим шошиб қолган кезлар эди (ахир болаларинг чуғур — чуғур қилиб, оёғинг тагида ўралашаверса, бундай кезлар ақлинг шошмай иложинг йўқ-да), тандирда нон узаётиб бешикда ўғилчамизнинг йиғлаётганини эшитдим. Ўшанда ақлим қандай шошган эди-я. Нима қилсам экан? Бориб бешикни тебратар бўлсам, ноним куйиб кетади, тебратмас бўлсам, йиғлайвериб боламнинг ичи куйиб кетади. Бахтимга, ҳовлимизга хўжайини рафиқим кириб келдилар. Эҳ, ўшанда жонимга оро кирган эди.\nСаратон эмасми, иссиқ тандирдан чиққач, ҳовурни босмоқ учун ариқ бўйига шошилдим. Қара, деган эдим ўшанда ўзимга қараб, мана боламни қўйиб, хўжайини рафиқимни қўйиб, ариқ бўйига ёлғиз чиқдим. Онамни остонасида қолдириб, рўзғоримга шошилдим. Орада бир ҳақиқат бор эдики, ўша ҳақиқатни айни ўша чоғ, илк бор теран тушуниб етган эдим: қаерга борсам кўнглимни ўзим билан олиб юрдим.\nКўнгил нима ўзи?\nҚалб нима ўзи?\nБеҳаловат юрак эпкинларида не ҳикмат яширин? Барибир қалб юракдан фарқли равишда юксакликда туради.\nДилшунос кўнгилни яратмаганида, ҳаёт олий мантиғини, умримиз эса маъносини йўқотар эди.\nБир кун боқсам қалбим ғуссага ботган. Алам-эй, ғуссали қалбнинг на кераги бор? Ғамгин қалбни ташлаб кетгим келди. Аммо бу ишнинг уддасидан чиқа олмадим. Сўнгра ғамгин қалбим билан чеккадаги соҳил бўйидаги кулбада қолиб кетдим. Шундан буён ҳаловат нелигини билмайман. Йўқ янглишдим, вужуди руҳимга ҳаловат қайтиши учун Вақтни кутишим керак эди. Вақтни шошира олмас эдим-да! Ўшанда мен Вақтнинг шошқин шамоли ичида кезиниб юрдим.\nВақтни шоширишнинг иложи йўқ эди. Атрофга боқсам, кўк юзига парда тортилиб, осмоннинг авзойи бузила бошлади, ёмғирда шалаббом чиқиб, камалак чиқишини дарахт остида кута бошладим. Мен кўнглимда бир кенгликни истаган эдим, аммо ҳарчанд уринмай, занжирбанд кимса сингари ҳис этдим ўзимни. Англаганим, юрагимнинг уфқи тор эди, боиси у кўксимга қамалган эди, аммо Қалбим ҳур эди. У юксакларда турарди. Мен Юрагим вужудим ичига не сабабдан қамалгану, Қалбим не сабабдан ҳур эканини кейинроқ тушиниб етган эдим. Ҳаёт бирдан сокин уйқу ичидаги гўзал туш сингари туюлди. Фақат Вужудим мустабид бўлгани боис Юрагим озод бўла олмасди. Оҳки, Юрагим кўксимда занжирбанд эди. Юрак нидо қилган кун илк бор басир бўлган Қалб кўзларим очилди. Чиндан у юксакликка кўтарилганди.\n2017 йилнинг 2 июли


Тахлил » Страница 6 » Lochinlar.UZ\n» Тахлил » Страница 6\nМўминжоновга тажриба етишмаяпти\nСўнгги йилларда юртимизда ёш мураббийлар олий лига жамоаларини бошқариб келишмоқда\n"Навбаҳор"га кимлар келди?\nМана, ўлкамизга баҳор ташриф буюрди...\nДиёр Имомхўжаев: Мантиқсиз ўйин\nЎз тарихида Ўзбекистон Олий Лигасидан ҳеч қачон тушиб кетмаган клуб Ҳаққулобод жамоасидан енгилиши керак эдими? Бутун бошли Наманган вилоятининг биринчи рақамли жамоаси шу вилоятнинг бир чеккасидан чиқиб қолган “Норин” жамоасидан-а?\n"Навбаҳор" 16-ўринга тушмайди\nЖудаям қизиқ ҳолат ҳақида айтиб бермоқчиман. Чемпионат давомида олий лигада қолиш учун курашган “Андижон” сўнгги турларда, мана шу йил мобайнида уларга асосий рақиб бўлган “Обод” жамоасига мухлислик қилишга мажбур.\nФутбол бизнинг жону дилимиз, қайси жамоага ишқибозлик қилишимиздан қатъий назар, биз футболсевар мухлислар наманганликларнинг аянчли аҳволга келиб қолишганига афсуслар чекмоқдамиз\nВодий футболига нима бўлмоқда?\nОхирги йилларда миллий чемпионатимиз савияси нисбатан ошди - буни очиқ тан олиш керак. Аммо битта жиҳат кўнгилни хира қилмоқда. Бу водий футболининг умумий ҳолати. Наҳотки, ҳудуднинг 4та жамоасидан лоақал бири чемпионатда тузукроқ иштирок этолмаса?\n«Обод»дан учралган мағлубиятдан сўнг «Навбаҳор» менеджери (қанақа менеджер?) Равшан Бозоров айтган фикрлар тилимни «қичитиб» юборди\n«Шўртан» билан ўтган «триллер» аста-секин унутила бошланди. Олдинда бунданда қийин учрашувлар кутиб турибди - «топишмоқ» жамоалар билан!


Уйини тунаган ўғрилар ўзининг неваралари бўлиб чиқди / Ўзбекистон янгиликлари, энг сўнгги хабарлар\nЖАМИЯТ 0 Шархлар 996 кўрилди\nУйини тунаган ўғрилар ўзининг неваралари бўлиб чиқди\nЎғрилар жондан ортиқ дилбандлари — неваралари эканини эшитган Мастура ая (мақоладаги исмлар ўзгартирилган) саросимага тушиб қолди. «Қариган чоғимда невараларини қаматди, деган иснодга қоламанми?», дея ич-этини ерди. Суд бўладиган куни кечаси билан мижжа қоқмади.\n— Менинг ҳеч қандай даъвом йўқ, — деди буви эрта билан судьяга учрашиб. — Илтимос, невараларимни қаматманг. Уларни кечиринг!\nПанжара ичида ўтирган невараларнинг кўзида эса на афсус ва на уят бор эди. Буви судланувчиларга енгиллик берилишини сўраса-да, қонун олдида ҳамма бирдек жавоб беришга мажбур.\nМастура ая ўғли Равшанни ўзи ёқтирган қизга уйлантирди. Бу билан у ўғли ўзгаради, деб ўйлаганди. Афсуски, Равшан ичкиликка берилиб кетди. Ишдан ҳам бўшади. Невараси Ботиржон туғилганида энди оилада тотувлик ва хотиржамлик бўлади, дея хурсанд бўлганди. Равшан энди аламидан хотинини ҳам дўппосларди. Келин унинг инсофга келишини кутди. Бу орада иккинчи ўғли Асадбек дунёга келди. Келин оғир дардга чалиниб, кўп ўтмай вафот этди. Эндигина 4-5 ёшга қадам қўйган болалар ичкиликка берилган ота қўлида қолди.\nЯқинлари ва қўни-қўшниларнинг панд-насиҳатлари Равшанга кор қилмади. У ўғрилик туфайли жиноий жавобгарликка тортилди. Ота-она меҳрига зор бўлган фарзандлар тарбияси Мастура ая зиммасига тушди. Кексайиб қолган онахон кўп қийналди. Неваралар кўнгли бўш бувига қулоқ солмай кўча боласига айланиб қолишди. Шу орада қамоқдан қайтган ота яна жиноятга қўл урди, панжара ортига қайтди.\nБотиржон ва Асадбек кўнгли тусаган ишни қиладиган бўлишди. Ишламасдан пул топиш йўлларини қидиришарди. Ботиржон ўйлаб ҳам ўтирмай, жиноятга қўл урди. Ўзганинг мулкини ўғирлаган ўсмир эртаси куниёқ қўлга олинди.\nЖазо колониясидан қайтганидан кейин ҳам аввалгидек енгил-елпи ҳаёт кечиришни маъқул кўрган йигит муқаддам судланган қўшниси Саъдулла билан топишиб, тунги клубларга қатнай бошлади. Укаси Асадбек ҳам уларга қўшилди.\nАна шундай кунларнинг бирида уларда яна пулга эҳтиёж туғилди. Ботиржон ўйлаб қўйган режасини амалга ошириш мақсадида Саъдулла ва укасини ёнига чақирди.\n– Менда бир таклиф бор, – деди Ботиржон шерикларига зимдан назар ташларкан. – Назаримда, бувимнинг йиғиб қўйган пули бор.\n– Тилла тақинчоқлариям бор, ўз кўзим билан кўрдим, – гапга қўшилди Асадбек. – Харидорини топсак, анча қимматга кетади.\nОрқа томондаги девор орқали ҳовлига кирган Ботиржон дарвозани очди, шериклари ичкарига кирди. Сўнгра улар уйга кириб, сандиқдаги тилла занжир ва 1 млн 500 минг сўм пулни олиб чиқиб кетишди. Саъдулла бир танишига тилла тақинчоқни 2 млн сўмга пуллаб юборди. Текин даромадга эга бўлган йигитлар яна тунги клубга шошилишди.\nМастура ая уйига кирди-ю, қотиб қолди. Хоналардаги барча буюмлар полда сочилиб ётар, тилла занжир ва пуллар жойида йўқ эди. У саросимага тушиб, зудлик билан Урганч шаҳар Ички ишлар бошқармасига мурожаат қилди. Аянинг уйига тезда етиб келган тергов-тезкор гуруҳи ходимлари воқеа жойини ўргана бошлашди. Тезкор гуруҳ таркибида бўлган эксперт-криминалистика гуруҳи эксперти воқеа жойида қолдирилган излардан намуналар олди. Ушбу излар «Сонда» автоматлаштирилган дактилоскопик таққослаш тизими базасидаги мавжуд маълумотлар билан солиштириб кўрилди. Натижада воқеа жойидан олинган қўл-бармоқ излари хонадон соҳибасининг невараси Ботиржонга тегишли бўлиб чиқди.\nГумон қилинувчи сифатида шаҳар ички ишлар идорасига олиб келинган йигит қилмишини тан олмасдан, турли баҳоналарни рўкач қилиб, сувдан қуруқ чиқмоқчи бўлди. Аммо дастлабки суриштирувларданоқ унинг хатти-ҳаракати ҳамда кўрсатмаларида бир-бирини инкор этувчи ҳолатлар сезилиб қолди. Шундан сўнггина у тақдирга тан бериб, жиноий шериклари билан бувисининг хонадонига ўғирликка тушганини тан олди.\nМанба: “Маҳалла” нашри\nЛенинградда ўзбекистонлик мигрантлар ўқувчи қизларни калтаклаб, смартфонларини тортиб олди\nҚаровсиз машиналарни тунаётган ўғри қўлга олинди


Энг куп дам олувчи 10 та мамлакат\nVatanda.Com » Кизикарли маълумотлар » Энг кўп дам олувчи 10 та мамлакат\nҚаерда бўлишдан қатъий назар дам олишни барча бирдек ёқтиради. Эҳтимол, ер юзидаги барчани бирлаштира олувчи ҳусусиятлардан бири айнан якшанба умумий дам олиш куни эканлигидир. Аммо шундай интенсивлик билан дам оладиган бир қанча мамлакатлар мавжуд. Биз бошқаларга қараганда кўпроқ дам олувчи 10 та мамлакатни жамладик. Марҳамат, улар билан танишинг.\nДавлат таътиллари: 13 та байрам куни\nРоссияда йилига икки ойдан кўпроқ вақт ҳордиқ остида ўтади: расмий равишда дам олиш куни деб ҳисобланадиган 13 та таътил куни ва бунга ҳар ҳафтада бир маротаба ажратилган йил давомидаги 28 дам олиш кунлари қўшилади. Натижа эса, жуда ажойиб!\nДам олиш имконияти бу мамлакатда айниқса қадрланади. Ҳар йили бу ерда расмий равишда 25 та байрам нишонланади ва у 13 та дам олиш кунини ўз ичига олади.\nДавлат таътиллари: 14 кун\nУшбу кичик орол давлати шу қадар бой тарихий тарихга эгаки, бу ерда йилига 14 та давлат байрами нишонланади, бу кунларда бутун мамлакат иш жойига бормаслиги мумкин.\nДавлат таътиллари: 11 та байрам куни\nПоляклар ҳам дам олишларида камтар эмаслар. Бу ерда одатдаги дам олиш кунларидан ташқари, расмий 11 та дам олиш куни мавжуд.\nДавлат таътиллари: 12 та байрам куни\nБоливиянинг иссиқ иқлими ва менталитетини ҳисобга олган ҳолда, йилига 12 та расмий таътил давлат даражасида тасдиқланган тушунтиришни талаб қилмайди.\nДавлат таътиллари: 12 та таътил куни\nГрецияда12 та таътил куни бор, уларнинг ярми диний саналарга тўғри келади. Албатта, бу кунларнинг барчаси дам олиш кунларидир.\nДавлат таътиллари: 8 та байрам куни\nИнглизлар ҳам дам олишни яхши кўрадилар, гарчи бошқалар каби тез-тез бўлмаса ҳам. Уларда атиги 8 та дам олиш куни бор. Бироқ, бу кун дам олиш куни бўладими ёки йўқми бевосита иш берувчига боғлиқ.\nДавлат таътиллари: 11 та таътил куни\nФранцузлар одатдагидан кўпроқ дам олиш ҳуқуқини ҳимоя қилдилар! Бу эса ўз мевасини берди. Уларда 11та ҳордиқ куни мавжуд.\nШведлар ўртача миқдорда дам олиш кунларига эга. Аммо, Швециядаги одамлар меҳнаткаш бўлгани учун, улар вақти-вақти билан дам олиш кунларини олишмайди, шу кунларда ишлашни маъқул кўришади.\nДавлат таътиллари: 14 та байрам куни\nИспанлар кўп дам олишишади. Йилнинг 14 куни расмий байрамлар ва одатдаги дам олиш кунларини ҳисобга олганда улар ҳордиқ чиқаришда етакчилик қилишади.\nДунёда кўплаб қиммат ва аҳамияциз нарсалар мавжуд бўлса-да, бизнинг рўйхатимиздаги бу 10 таси жуда ҳайратланарлидир. Уларнинг кўриниши жуда нозик бўлгани боис мўлжалланган мақсад учун ишлатмаслини маслахат берамиз....


ЎзА - Туризм дунёсини ўзгартириб юборадиган саккизта ихтиро намойиш қилинди\nТуризм дунёсини ўзгартириб юборадиган саккизта ихтиро намойиш қилинди\nИсроил компанияси сайёҳлик соҳасининг хавфсиз ва самарали ишлашига ёрдам берадиган янги маҳсулот ва технологияни ишлаб чиқмоқда, деб маълум қилди мамлакат туризм вазирлиги матбуот хизмати.\nИсроил мудофаа вазирлигининг мудофаа тадқиқотлари ва ишланмалари бўйича бошқармаси коронавирусга чалинган беморни бир дақиқада аниқлаб берадиган технологияни ишлаб чиқмоқда. Унинг ёрдамида вирус ташувчи бемор аэропортга келмасдан бурун аниқланади. Кимнинг тести ижобий чиқча, у самолётга чиқарилмайди.\nВирус ҳидини сезадиган сунъий бурун\nИсроил компанияси томонидан ишлаб чиқилаётган ушбу сунъий бурун коронавирус ташувчининг молекулаларини аниқлайди. Ушбу қурилманинг жамоат жойларига ўрнатилиши у ер қанчалик хавфсиз эканини кўрсатади.\nУшбу робот аллақачон касалхоналарда синовдан ўтказилмоқда. У тиббиёт муассасаларида коронавирус билан оғриган беморларни даволаётган шифокорларнинг бир қисмини ўрнини босишга мўлжалланган. Мазкур технологиядан шунингдек, аэропорт ва меҳмонхоналарда рўйхатдан ўтказиш вақтида ва хавфсизликни текширишда ҳам фойдаланса бўлади.\nУзоқ вақт тақиб юрса бўладиган ниқоб\nАвиайўловчиларга парвоз бошлангандан то тугагунча ниқоб тақиб юриш мажбурий бўлиши, шубҳасиз. Агар парвоз ўн соат ва ундан кўп вақтга чўзилса, бу анчайин қийин бўлади. Исроилда, парвоз вақтида осон нафас оладиган ниқоб ихтиро қилинди. Ҳозирча ундан касалхоналарда синов тариқасида фойдаланилмоқда ва тиббиёт ходимларига қийналмасдан ишлашга ёрдам бермоқда.\nЖамоат жойларда коронавирус ташувчини аниқлаш усулларининг бири бу тананинг иссиқлигини текширишдир. Навбатдаги технологик ечим ҳозирча ишланма ҳолатида турибди ва у одамлар катта гуруҳда тўпланиб турганда ҳам бир вақтнинг ўзида танани тепловизиорли сканирлайди. Ушбу технологиядан исталган жойда, жумладан меҳмонхона остонасида, йўлакларда ва туристик диққатга сазовор жойларгача бўлган масофада ҳам фойдаланса бўлади.\nКоронавирусга қарши ультрафиолетли нурлаш\nИсроил тиббиёт марказида хоналарда коронавирусни махсус ультрафиолетли нурлаш ёрдамида йўқ қилишга муваффақ бўлинди. У одамга хонада узоқ вақт бўлса ҳам зиён етказмайди. Агар ихтиро меҳмонхона номерларида, хонадонларда, музей, ресторанлар каби жамоат жойларида қўлланилса, бу сайёҳларга туристик диққатга сазовор жойларни коронавирус юқтириб олишдан қўрқмай томоша қилиш имконини беради.\nМобил телефон камераси ёрдамида диагностика қилиш\nМахсус илова юклатилиб, юракнинг маромида ишлашини, кислород (SpO2) га тўйинганини, нафас олиш оралиғи ва ақлий зўриқишни тест қилиш мумкин бўлади. Исроил туризм вазирлигининг аниқлик киритишича, ушбу технология касалликни камера ёрдамида узоғи билан икки дақиқада аниқлаб беради.


Рамазон сабоқлари: Рўзада риё бўлмайдими? – oliymahad.uz\nРамазон сабоқлари: Рўзада риё бўлмайдими?\nРўзада риё бўлмайди, деган гап илм аҳли орасида машҳур. Бу фикр асосан Имом Бухорий ва Имом Муслимлар ўз “саҳиҳ”ларида Абу Ҳурайра разияллоҳу анҳудан ривоят қилиб келтирганлари қуйидаги ҳадиси шарифнинг шарҳи борасида уламолар томонидан айтилган фикрлардан келиб чиққан.\nМазкур қудсий ҳадисда “Одам боласининг барча амали ўзи учундир, магар рўза бундан мустасно. У мен учундир, унинг мукофотини ҳам Ўзим бераман”, дейилади. Уламолар нима учун рўзага нисбатан бундай имтиёз берилди, деган саволга жавобан айтган сўзларида рўзада риё воқеъ бўлмаслигини сабаб қилиб келтирадилар.\nБу фикрни Зуҳрийдан мурсал тарзда ривоят қилинган “рўзада риё йўқ” деган мазмундаги ҳадис ҳам қувватлайди. Мазкур ривоятнинг санади борасида гарчи турли сўзлар айтилган бўлса-да, аммо маънан юқорида келтирилган саҳиҳ ҳадиснинг мазмунига тўғри келади ва уни шарҳлайди. Зеро, кўп амаллар бажарилаётган вақтда одамлар учун ошкор бўлиб туради. Кишининг рўзадорлиги эса ташқаридан қараганда билинмайди. Шу жиҳатдан рўза намоз, ҳаж каби бошқа амаллардан фарқли ўлароқ риё хавфидан бир мунча узоқ бўлган амал ҳисобланади.\nАммо, “рўзада риё бўлмайди” деган сўзни мутлақ тарзда тушуниш ниҳоятда хато фикрдир. Зеро, рўзада риё содир бўлмаслиги фақатгина унинг амалга ошиш шакли ва жараёнига тегишли холос. Аслида эса, бу ибодатга ҳам риё хавф солиши мумкин. Маълумки, ибодатлар муайян ҳатти-ҳаракатлар билан амалга оширилади. Уни атрофдагилар кўришади. Намоз ўқиётган киши атрофида одамлар бўлса, ўз намозини ниҳоятда гўзаллаштириб, ёлғиз ўқигандаги ҳолатидан ўзгача ўқиши мумкин. Бунда гарчи амалнинг асли холис ният билан бошланган бўлса ҳам, бироқ унинг васфида риё пайдо бўлиш эҳтимоли мавжуд.\nРўза эса турли ҳатти-ҳаракатлардан холи бўлган ибодат бўлиб, унда ният асосий ўринни эгаллайди. Шу маънода рўза ибодатининг амалга ошиш ҳолатига риё хавфи кўланка солиши қийин. Бироқ, инсон ўзининг рўзадорлигини ўзгаларга билдириши орқали риё амалга кириб келади. Мисол учун киши нафл рўза тутмоқда. То шу ҳақда бировга айтмагунча, бу амалга риё дахл қилолмайди. Хабар бериши билан бундай рўза риё ва сумъага нишон бўлиши мумкин. Шу боис, “рўзада риё бўлмайди” деган сўзни мутлақ маънода тушуниш тўғри эмас. Хабар бериш ва эшиттириш билан ҳар қандай амалга риё сизиб кириши мумкин. Валлоҳу аълам!\n376800cookie-checkРамазон сабоқлари: Рўзада риё бўлмайдими?no\nОлдингиТошкент ислом институти фаолияти “El Djazairia One” телеканалида ёритилдиКейинги“Саҳиҳул Бухорий”нинг қанча қисми Қуръони каримга бағишланган?


Yanvar 2015 – Самарқанд – Ер юзининг сайқалидир…\nБугунги жума байрами билан бизни дўстларимиз қуйидагича табриклаганлардир: Оз сўзлаган … Жим туриб, сукут соқлаган, камситилиб, айбланмас, Оғир, камтар, дуруст кўринар, асло пастлатилмас. Биз ҳам бизнинг саҳифамиз ўқувчиларини Жума байрами билан табриклаймиз ва Аллоҳу таолодан сиз азиз қардошларимизга хайр насиб этишини тилаб қоламиз. Қуйида дўстларимиздан келган яна бир мактубни ҳам сизларнинг диққатингизга ҳавола қилишни муносиб ҳисоблаймиз. Марҳамат уни ҳам ўқинг! «Аллоҳу таоло кам ейдиганлар билан фахрланади. Сарваримиз Расулуллоҳ кам овқатланар, тўқликдан кўра оч юришни кўпроқ ёқтирардилар. Ўзлари ҳам шундай марҳамат қилгандилар: “Аллоҳу таоло фаришталарга дунёда кам еч-ичадиган қуллари билан фахрланиб “Эй…\nЎзбекистоннинг келажаги ҳақида бирнеча фикрлар …\n29/01/2015 30/01/2015 admin\nЖонажон ватанимиз Ўзбекистоннинг мустақил, озод Республика шаклида мавжуд бўлиб турганига ҳам 30 йилга яқинлашиб қолди. Бу давр ичида ёш Республика сиёсий ва кескин, баъзан шиддатли жараён билан кечган ўзгаришларни бошқаришда ҳеч қандай тажрибага эга бўлмасдан, мураккаб, ҳатто баъзан кечиб ўтиши мумкинсиздек туюлган ўтиш йўлининг сирпанчиқ йўлакларида эмаклашларга мажбур бўлса-да, советлар бошқарув системаси деб аталувчи эски системадан янгисига ўтиб олишга тинмай чирпинди, дейиш мумкин. Аммо эски совет бошқарув системасини қанчалик орқада қолдира олди экан-а? Бу кечган давр давомида Президент бошлиқ асосан Ўзбекистон ҳукумати тарафидан йўл қўйилган объектив ва субъектив камчиликлар, хатолар,…\nФранция ва стратегик имо-ишоралар …\n20/01/2015 20/01/2015 admin\nАлибой Йўляхши: 7-январда Парижда содир этилган террористик ҳаракат(жиноят) бутун дунёни лазарга келтиргандек туюлди. Бу ҳодисага бутундунё буржуа давлат ҳукуматлари, айниқса Ғарб аталмиш мамлакатларнинг ҳукуматлари одатдан ташқари, фавқулодда мисли кўрилмаган фожиа каби тус беришга уринишдилар. Жиноятчилар мусулмон исмлари билан аталишганлари учун воқеага исломофияликка қарши қуролли кураш кўриниши назаридан яқинлашишмоқчи ҳам бўлишдилар. Ҳайрият, Исломни ўзларига душман ҳисоблайдиганлар қанчалар жон куйдиришга уринмасинлар, 2001 йил 11-сентябр воқеаси каби бутунжаҳонни бу ҳолатга жалб этиш мумкин бўлмади. Ҳодисани адолатли, мантиқ нуқтаи назаридан изоҳлашга уринган мамлакат ва шарҳловчилар ҳам топилди ва улар дунё матбуот воситаларида ўз фикр…\nИбратли сўз ва афоризмлардан 29 – термалар …\nОллоҳу таолонинг ризосини қозонишга уринганларни, Оллоҳ сўзсиз қутилиш йўлларига етиштиради. Икки жаҳон сарвари Муҳаммад Мустафо(соллаллоҳу алейҳи ва саллам) ҳазратларининг келажак ҳақидаги баъзи бир мўъжизавий ҳадиси шарифлари : 1. “Кишилар, ҳалолу ҳаромнинг фарқига бормайдиган, фақат пулу зар топиш билан овора бўлиб қоладиган бир замон келажак.” (Бухорий). 2. “Пора, ҳадя – совға номи билан бериладиган бўлади; кўз қўрқитиш учун гуноҳсиз одамлар ўлдирилади.” (Имоми Ғозалий). 3. “Пайғамбарман, дейдиганлар пайдо бўлади, аммо мендан сўнгра дунёга пайғамбар келмайди.” (Мишқот). 4. “Менинг исмимдан бирор ҳадис сўзланганида, “Йўқ, Расулуллоҳ бундай сўзламайди, бу ҳадисни ташла, Қуръонга боқ,” дейиш…\n16/01/2015 16/01/2015 admin\nЖумангиз муборак бўлсин азизлар. Жума табриги ўрнида почтамизга келган бир табрикни ҳам сизнинг эътиборингиз тақдим қиламиз: Бахтли бўлишни истасанг, ҳар бир ишнинг бошини бил! Уйғун бўлса танла, тенгини, ишини, ошини бил! Дўстлардан келган бошқа бир мактубни ҳам илова қилмоқдамиз: Аллоҳ дўстларининг ўхшаш хусусиятлари Абдулвоҳид бин Зайд шундай деганди: “Аллоҳу таолонинг ҳеч бир қулини очлик чектирмасдан баланд даражаларга чиқармаслигига қасам ичаман. Аллоҳнинг ушбу севган бандаларининг сув устида юришлари ва ер куррасининг улар учун айланиши ҳам фақат очлик орқали амалга ошади. Аллоҳу таоло уларга фақат очлик синовига тоқат қилганлари ҳурматига мадад беради.” Абу…\nБир маълумот …\n2013 йилнинг тугаши ва 2014 йилнинг бошланишига аталган бир материалимиз эълон этилмай қолиб кетган эди. Уни ҳечдан кўра кеч ҳам бўлса дурурстдир қабилида бугун сайтимизда эълон этишни лозим топдик. Яна бир йилимиз ўтиб кетди. Шундай қилиб, биз тириклар учун яна бир йил ўтди ва қайтмас бўлиб кетди. Ҳисоб йиллар ўлароқ, бундан 1,5 ойча муқаддам бир ҳижрий ҳисоб йили тугалланганди. Бир неча кун илгари эса, бир милодий йил ҳам ўз умрини битирди. Биз бир милодий йил умримизни ҳисоблаб қарасак, 8 минг 760 соат ёки 525 минг 600 минут ўтиб кетганини кўрамиз…


Ашраф Ғани БААдан Афғонистон аҳолисига мурожаат қилди – Bugun.uz\nЯнгиликлар - 9:32 · 19.08.2021\nАшраф Ғани БААдан Афғонистон аҳолисига мурожаат қилди\nАфғонистондан қочиб кетган мамлакат президенти Ашраф Ғани афғон халқига видеомурожаат қилди. У мурожаатини ўзининг Facebook саҳифасига жойлади.\nФото: Facebook.com/ ashrafghani\nСиёсатчининг айтишича, у Бирлашган Араб Амирликларида бўлиб, Кобулдан кетаётганида ўзи билан пул олиб кетмаган.\n«Мен сизга Кобул қулаган куни нима бўлганини батафсил кейин айтиб бераман. Афғонистонни тарк этишга мажбур бўлдим, чунки мен Кобулда қон тўкилишига сабабчи бўлишни хоҳламадим. Кобулдан пул билан кетганим ҳақидаги айбловлар ҳақиқатга тўғри келмайди. Бу ёлғон, мен бир кўйлак, салла ва пойабзал билан мамлакатни тарк этдим ва битта сумкада бир нечта китобни олиб кетдим», — деган Ашраф Ғани ва тез орада Афғонистонга қайтишини ваъда қилган.\nШунингдек, у «Толибон» ҳаракати вакиллари Кобулга кирмасликка ваъда берганини, лекин президент саройини олдиндан ўраб олганини таъкидлаган. Афғонистоннинг собиқ раҳбари ўз ватандошларини ўз халқини сотгани ва ўз нажоти учун қочгани ҳақидаги даъволарга ишонмасликка чақирган.\n«Агар кимдир сизга президент сизни ўз молиявий манфаатлари учун ва ўз жонини сақлаб қолиш учун сотган, деса, ишонманг», — деган Ғани.\nШу билан бирга, у Афғонистонда унга қарши фитна уюштирилганини айтган.\n«Хавфсизлик кучлари ходимлари менга фитна борлигини айтди. Мен 15 август, якшанба куни офисимда одатдагидек ишладим. Тушлик пайти Кобулдаги вазиятни баҳолаш учун Мудофаа вазирлигига бордим. Тўсатдан менинг қўриқчиларим катта фитнанинг олдини олиш ва мени ташқарига чиқариш учун келди», — деган у.\nЎз навбатида, АҚШ давлат котибининг ўринбосари Уэнди Шерман Ашраф Ғанининг афғон халқига қилган мурожаатига изоҳ берар экан, Афғонистоннинг қочоқ президенти энди ўз мамлакатининг сиёсий арбоби эмаслигини айтган.\nАввалроқ БАА Ташқи ишлар вазирлиги Афғонистон президенти Ашраф Ғани ва унинг оиласи мамлакатда эканини тасдиқлаган эди. Шунингдек, Ғани мамлакатдан қочар экан, давлат хазинасидан 169 миллион доллар ўғирлагани айтилган.


Форум » Жамият » Савол жавоб майдони » Аёл киши билан қўл бериб кўришишлик\nМавзу: Аёл киши билан қўл бериб кўришишлик\nАёл киши билан қўл бериб кўришишлик\nFebruary 24, 2018, 09:34\nАёл киши билан қўл бериб кўришишлик жоиз дейилади шарий хукмини тушунтириб берсангиз Аллох рози бўлсин.\nСв: Аёл киши билан қўл бериб кўришишлик\nFebruary 24, 2018, 09:36\n««Қўл бериб кўришишга келсак, Бухорийнинг «Саҳиҳ»ида келган ҳадисга мувофиқ, эркак аёл билан, аёл эркак билан ўрталарида бирор тўсиқсиз қўл бериб кўришишлари мумкин. Умму Атийя дейдики:\n«بَايَعْنَا النَّبِيَّ ﷺ فَقَرَأَ عَلَيْنَا أَنْ لاَ يُشْرِكْنَ بِاللَّهِ شَيْئًا وَنَهَانَا عَنِ النِّيَاحَةِ، فَقَبَضَتِ امْرَأَةٌ مِنَّا يَدَهَا»\n«Расулуллоҳга байъат қилдик. «Аёллар Аллоҳга бирор нарсани шерик қилмасинлар», оятини ўқиб бердилар ва ўликларга йиғлашдан қайтардилар. Шунда орамиздаги бир аёл қўлини тортиб олди». Байъат қўл бериб кўришиш орқали бўлганди. «Қўлини тортиб олди» жумласининг маъноси, қўлини байъат қилиш учун чўзгандан сўнг қайтариб олди, деганидир. Демак, қўлини тортиб олганлиги у қўл бериб кўришиш орқали байъат бермоқчи эканлигини билдиради. «Орамиздаги бир аёл қўлини тортиб олди» иборасидан тушуниш мумкинки, ушбу аёлдан бошқаси қўлини тортиб олмаган, яъни бошқаси қўл бериб кўришиш орқали байъат қилган. Зеро, аёлларни шаҳватсиз ушлаш ҳаром эмас. Демак, улар билан қўл бериб сўрашиш ҳам ҳаром эмас. Бунга қўшимча сифатида, аёлнинг қўли аврат эмас ва унга шаҳватсиз қараш ҳам ҳаром бўлмайди. Шунга биноан, улар билан қўл бериб кўришиш ҳам ҳаром бўлмайди»».(“Исломда ижтимо низоми” китобидан).\nFebruary 24, 2018, 09:56\nАссалому алекум мен сиз билан коришганимда ёнингиздаги аёлиз билан ҳам шахватсиз кўришсам болаверадими ёки байъат масаласида кўришиладими.\nFebruary 24, 2018, 09:57\nВа алйкум ассалом\nАқлингиз куфр сақофати билан шакилланиб бўлганидан гапни ҳам тўғри тушунмайдиган бўлиб қолганганга ўҳшайсиз, бродар!\nСиз: « аёл киши билан қўл бериб коришлик жоиз дейилади шарий хукмини тушунтириб берсангиз » деб Аллоҳнинг ҳукми нима деб сўрадингиз, сизга шаръий ҳукм керакми?\nАмаки ёки тоғаларнинг аёллари сиздан қўлидан ушлаб ёрдам беришингизни сўраса, масалан қарилигидан ўрнидан туришда қийналгани учун ёки бир ариқдан ўтиш учун, шунда бу аёллар шаръан номаҳрам бўлганидан уларга нисбатан урфни эмас, шариатга эргашаман деб сўраётган бўлсангиз деб тушунган эдим. Лекин шайтон адаштирган инсонлар каби шариатдан нуқсон аҳтаришми ёки шаръий ҳукмни тўғрисини айтган илимликларга куфр тарафидан ўтказилаётган тазйиқларга ўз хиссамни қўшиб қолай дейишми?! Аллоҳ ижазат берган бўлса менда нима айиб, тўғрисини айтганимми?! Ёки сизга ёқадиган қилиб, шариатни бузиб, сизни алдаб қўйишимни хоҳлайсизми?! Мен омонатга хиёнат қилмайман, лекин ....\nУмар(р.а) қизини ўзидан 10 ёш катта инсон-Абу Бакр(р.а)га никоҳига олишлигини тавсия қилган, шундан қизини бировлар никоҳига олишини тавсия қилиш жоиз десам, қизингизни менга никоҳлаб бериш тўғрисида бош қотирасизми?\nНимага аёлимни аралаштирасиз, мен сиздан қаттиқ ранжидим. Ҳаммамизни Аллоҳ ўзи рози бўладиган йўлга ҳидоятласин.\nМубоҳ бўлса ҳам аёли учун шу ишга ижозат бериш даюслик бўлишини тушунмайсизми? Ёки эри ғазабланишини билиб туриб, шу ишни қилиш аёлга ҳаром эканини билмайсизми?!\nСиз мени олдимда аёлим билан кўришаман деб, ўртамизга ғашлик уруғини сепишингиз, ҳамда “бродарим”га нисбатан қўл кўтаришга шошилиб қолишим шайтонни иши эканини билмайсизми?!\nМубоҳ дегани қилиш-қилмасликда иҳтиёрли дегани, имкон бўлса қилиш вожиб ёки суннат дегани эмас.


Таҳлилчилар Остонадаги Жаҳон иқтисодиёти ва сиёсати институти (ЖИСИ) томонидан олиб борилган тадқиқот натижаларини тақдим этдилар, Остона клуби, Нур-Султон, 11 ноябрь. (ЖИСИ)\nНУР-СУЛТОН – Шу ҳафта Нур-Султонда бўлиб ўтган Остона клуби мажлисида дунёнинг турли бурчакларидан келган ўнлаб таҳлилчилар, дипломатлар ва сиёсатчилар иштирок этди. Гуруҳ Евроосиёдаги хавфсизликни муҳокама қилиб, ўз эътиборини халқаро муносабатларга қаратган.\nДушанба-сешанба (11-12 ноябрь) кунлари бўлиб ўтган учрашув Қозоғистоннинг «халқаро муносабатлардаги барча иштирокчиларга очиқ, муҳокама учун мустақил ва нейтрал майдон» эканлигини кўрсатди, дейилади тадбирни ташкиллаштирган Жаҳон иқтисодиёти ва сиёсати институти (ЖИСИ) баёнотида.\nКлуб мажлиси 2015 йилдан бери ўтказиб келинади. Шу кунгача унда 40 давлат, жумладан, Қўшма Штатлар, Германия, Буюк Британия, Франция, Япония, Жанубий Корея ва бошқа мамлакатлардан 200 дан ортиқ вакил иштирок этган, дейилади ЖИСИ баёнотида.\nУчрашувда АҚШда жойлашган Глобал хавфсизлик институти президенти Жонатан Граноф, Афғонистоннинг собиқ президенти Ҳамид Карзай, Бельгия собиқ бош вазири Ив Летерм, АҚШнинг «Миллий манфаатлар» маркази президенти Димитри Саймс ва бошқалар маъруза қилдилар.\nОстона клуби иштирокчиларининг ўтган йилги учрашуви, Нур-Султон, 2018 йил 13 ноябрь. (ЖИСИ)\nБу йилги учрашув кун тартибидан хавфсизликка оид долзарб масалалар ва Евроосиёда жойлашган давлатларнинг стратегик келажаги ўрин олди.\nҚозоғистоннинг биринчи президенти фонди ЖИСИ тадқиқоти натижаларини тақдим этди, унда 2020 йилда Евроосиё дуч келиши мумкин бўлган асосий таҳдидлар санаб ўтилган.\nТадқиқотда қирққа яқин мутаҳассис ва сиёсатчилар, жумладан халқаро институтлар, йирик оммавий ахборот воситалари иштирок этган. Тадқиқот муаллифлари 70 та давлатда 1100 дан ортиқ одам орасида сўров ўтказишган, дейилади фонд хабарида.\nТерроризмнинг янгидан авж олиши, агрессив миллатчилик ва популизм энг асосий таҳдидлар сифатида эътироф этилган.\n«ИШИД (Ислом давлати) тор-мор этилганига қарамай, террорчилик гуруҳлари ўз фаолият географиясини кенгайтириб, тараққиётнинг янги босқичидан ўтмоқда», дейилади тадқиқотда.\n«Бу хавфли эволюциянинг маҳсули «ўз-ўзига хўжайин» бўлган гибрид шахслардир. Бир вақтнинг ўзида, мусулмон ва мигрантларга қарши қаратилган «оқ танлилар» террорчилиги ва бошқа динлар томонидан амалга оширилаётган террорчилик ҳам авж олмоқда», дейилган ҳужжатда.\nТаҳлилчилар, шунингдек, террорчилар томонидан қўлланиши ва «мудҳиш» оқибатларга олиб келиши мумкин бўлган кибер-қуроллар хавфи ҳақида сўзладилар.\nЙиғилишда ядровий хавфсизлик масаласи ҳам кўтарилди ва иштирокчилар ядровий қуролсизланиш бўйича янги концепция ишлаб чиқиш имкониятларини муҳокама қилишди.\n«Янги келишув «клубларни тартибга солиш» жараёнининг барча иштирокчилари, шу жумладан Хитой учун ҳам мажбурий бўлиши лозим. Қозоғистон ядровий қуролга эга қудратли давлатлар ўртасида воситачилик қилишга тайёр», дейилади ташкилотчилар баёнотида учрашув чоғида Қозоғистон президенти Нурсултон Назарбоев томонидан билдирилган таклифга асосан. У ядродан холи дунё учун етакчиларнинг Глобал иттифоқини яратишга чақиради.\n«Оловли нуқталар ва янги уруш ҳудудларининг пайдо бўлиши бугунги кун воқелигига айланди. Глобал таҳдилар глобал ҳамкорликни талаб қилади. Марказий Осиёдаги хавфсизлик бутун транс-Евроосиё ҳамкорлигининг барқарорлиги кафолатидир», дейилади Astana Club расмий веб-сайтида.\nҚозоғистон – халқаро воситачи\nУчрашув давомида Словениянинг собиқ президенти Данило Турк «Қозоғистон ядро қуролидан холи зоналарни яратиш ташаббуслари бўйича катта тажрибага эга» эканини қайд этди.\nҚозоғистон ташқи сиёсати самарали интеграция, ўзаро манфаатли ҳамкорлик ва халқаро иттифоқлар тузиш қобилиятини намойиш этмоқда, деб таъкидлади сенат раиси Дариға Назарбоева.\n«Қозоғистон глобал, халқаро муаммолар ва таҳдидларни ҳал қилишда ташаббускор ва воситачи сифатида яна бир бор майдонга чиқмоқда», дейди Нур-султонлик сиёсатшунос Ернар Бейсалиев.\n«Ўтказилган жиддий тадқиқотлар давомида мамлакатларимиз учун бир қатор асосий таҳдидлар аниқланди. Улардан бири терроризм бўлиб, ИД қулаганига қарамай, у ҳали ҳам улкан муаммо бўлиб қолмоқда», деди у.\nҚозоғистон аҳолиси бу каби халқаро тадбирлар минтақадаги хавфсизлик муаммоларини ҳал қилишга ёрдам беришидан умидвор.\n«Пойтахтимизда шундай йирик воқеа – кўзга кўринган дунё сиёсатчиларининг учрашуви бўлиб ўтганидан фахрланаман», деди Нур-Султон шаҳрида яшовчи 54 ёшли Ойсулув Айжанова.\n«Улар терроризм каби долзарб масалаларга ечим топадилар деб умид қиламан. Биз, оддий қозоқлар, янгиликларни кузатиб борамиз ва юзага келиши мумкин бўлган муаммолардан хавфсираймиз», деди у.\n«Биз қўшни давлатлар билан ҳамжиҳатликда, экстремизмдан холи бўлган мустақил мамлакатда, терроризм ва урушлардан қўрқмай яшашни истаймиз», деб қўшимча қилди у.


Ўзбекистон президенти қўшни давлатлар ҳамда Россия давлат раҳбарларини Янги ... - UzNews.uz\n30 декабря 2020 г. 1046 0\nЎзбекистон президенти қўшни давлатлар ҳамда Россия давлат раҳбарларини Янги йил билан табриклади\nБугун Шавкат Мирзиёевнинг бир нечта давлат раҳбарлари билан телефон орқали мулоқоти бўлиб ўтди.\nБугун, 30 декабрь куни Ўзбекистон президенти Шавкат Мирзиёев қўшни давлатлар раҳбарлари ҳамда Россия президенти билан телефон орқали мулоқот қилди.\nДастлаб Ўзбекистон ва Тожикистон президентлари телефон орқали мулоқот қилдилар.\nДавлат раҳбарлари кириб келаётган Янги йил билан бир-бирларини самимий қутлаб, икки биродар халққа тинчлик, фаровонлик ва равнақ тиладилар.\nСуҳбатда мамлакатлар ўртасидаги дўстлик, яхши қўшничилик ва стратегик шериклик муносабатларини мустаҳкамлаш вазифалари белгиланди, минтақавий аҳамиятга молик долзарб масалалар муҳокама қилинди.\nЎзбекистон президенти Қозоғистон президенти билан ҳам телефон орқали мулоқот қилди.\nСуҳбат аввалида Шавкат Мирзиёев ва Қасим-Жомарт Тоқаев бир-бирларини ва икки мамлакат қардош халқларини кириб келаётган янги 2021 йил билан самимий табрикладилар, тинчлик, фаровонлик ва равнақ тиладилар.\nПрезидентлар, шунингдек, минтақавий ҳамкорлик истиқболлари юзасидан фикр алмашиб, бўлажак олий даражадаги тадбирлар режасини муҳокама қилдилар.\nШунингдек, Ўзбекистон ва Туркманистон президентларининг ҳам телефон орқали мулоқоти бўлиб ўтди.\nДавлат раҳбарлари бир-бирларини самимий қутлар эканлар, кириб келаётган Янги йил муносабати билан дилдан табриклар алмашиб, икки мамлакат биродар халқларига тинчлик, фаровонлик, бахт-саодат, муваффақият ва равнақ тиладилар.\n2021 йилда кўп қиррали ҳамкорликни кенгайтириш бўйича қўшма режалар атрофлича кўриб чиқилди.\nКуннинг иккинчи ярмида Ўзбекистон президенти Шавкат Мирзиёев Қирғизистон президенти вазифасини бажарувчиси Талант Мамитов билан телефон орқали мулоқот қилди.\nТомонлар кириб келаётган Янги йил муносабати билан бир-бирларини самимий қутлаб, икки биродар халққа тинчлик, фаровонлик ва бардавом равнақ тиладилар.\nМамлакатларимиз ўртасидаги дўстлик, яхши қўшничилик ва кўп қиррали шериклик алоқаларини мустаҳкамлаш масалалари муҳокама қилинди.\nСўнг Ўзбекистон ва Россия президентлари телефон орқали мулоқот қилдилар.\nИкки мамлакат раҳбарлари бир-бирларини дилдан қутлаб, кириб келаётган янги 2021 йил муносабати билан самимий табриклар алмашдилар, дўст халқларга тинчлик, фаровонлик ва равнақ тилакларини изҳор этдилар.\nСуҳбат чоғида президентлар мамлакатлар ўртасидаги дўстлик, стратегик шериклик ва иттифоқчилик муносабатларини мустаҳкамлашга қатъий интилишлари ва бу борада биргаликдаги саъй-ҳаракатларни давом эттиришларини тасдиқладилар.\nШу билан бирга, Ўзбекистон президенти Қозоғистоннинг Биринчи президенти билан ҳам телефон орқали мулоқот қилди.\nИкки қардош мамлакат етакчилари кириб келаётган Янги йил муносабати билан самимий табриклар алмашиб, бир-бирларига ҳамда Ўзбекистон ва Қозоғистоннинг дўст халқларига фаровонлик ва равнақ тиладилар.\nХалқаро аҳамиятга молик долзарб масалалар ҳам кўриб чиқилди. Келгуси йилда минтақамиз давлатлари раҳбарларининг навбатдаги Маслаҳат учрашувини ўтказиш муҳим экани таъкидланди.\n21 апреля, 12:57 1224 0\n20 апреля, 13:40 1183 0\n21 апреля, 10:09 1110 0\n22 апреля, 12:16 696 0\n22 апреля, 15:23 682 0\n22 Апреля, Четверг 211 0\n22 Апреля, Четверг 442 0\n22 Апреля, Четверг 682 0\n27 Марта, Суббота 3938 0


яқин ҳудудда, Ното яримороли шимолида Шимолий Корея ва Япония кемалари тўқнашуви рўй берган. Бу ҳақда «Life» сайти Япониянинг NHK телеканалига ... NHK телеканалига асосланиб хабар бермоқда.КХДРнинг балиқчилар кемаси тўқнашувдан сўнг чўкишни бошлаган, йигирматача одам очиқ денгизда ...\nхомашёси ортиб кетаётган, бортида 25 нафар денгизчи бўлган савдо кемаси Индонезия қирғоқларида йўқолиб қолди. Бу ҳақда мамлакат Миилий қидирув-қутқарув ... бошқармаси раҳбари Юсуф Латиф маълум қилди. «MV Nur Allya» кемасидан ҳалокат сигнали келиб тушди, биз зудлик билан кема жойлашуви ...\nЖанубий Корея дунёдаги энг йирик контейнер ташувчисини қурди\nсиғади. «Швейцариянинг «MSC» («Mediterranean Shipping Company») кемачилик компаниясидан 2017 йил сентябрида 23 мингта контейнер сиғадиган ... 2017 йил сентябрида 23 мингта контейнер сиғадиган олтита кемага буюртма олганмиз, шулардан биринчиси тайёр бўлди», — дейилади «Samsung ...\nкема фожиаси: 41 киши ҳалок бўлди\nПхукет шаҳрида сайёҳларни олиб кетаётган иккита кеманинг ағдарилиши оқибатида 41 киши ҳалок бўлди. Бу ҳақда «Sabah» хабар бермоқда. кемалар кучли тўлқинларга учраб ағдарилиб кетганлиги айтилмоқда. Яна ...\nУч асрдан бери уммон тубида ётган хазина топилди\nишлаб чиқарилган «Сан Хосе» кемаси хазинага тўла ҳолда уч асрдан бери уммон тубида экани маълум бўлди. Бу ҳақда «Sabah» хабар бермоқда. Кариб денгизида инглиз ҳарбий денгиз ... денгизида инглиз ҳарбий денгиз флоти томонидан чўктириб юборилган кема қолдиқларини тадқиқ қилган мутахассислар у Сан Хосе (Испания) шаҳрида ...\n«Саргузашт» саёҳатга чиқди\nикки кичкинтой ака-ука ясаган ўйинчоқ кема дунё бўйлаб саёҳатга чиқди. «GPS» билан бошқариладиган кема айни пайтда Жанубий Америкада. Бу ҳақда «Sabah» нашри хабар бераяпти. Шотландиялик ... 5 ва 8 яшар ака-ука Олли ҳамда Ҳарри ясаган ўйинчоқ кема ўтган йили март ойидан бери денгизу уммонларда сузиб юрибди. Олли ...\nденгизга чиққан, ҳарбий техникалар ортилган Панамага тегишли «Ural» кемаси Тунисда қўлга олинди. Бу ҳақда «Maritime Bulletin» ва «Agenzia Nova» ... Bulletin» ва «Agenzia Nova» агентлигига таяниб «lenta.ru» ёзмоқда. кема Камерунга қараб кетаётган бўлган. Туниснинг Сфакс портида таъмир ...\nқирғоқларидаги кемада портлаш юз берди. Натижада 25 киши жароҳатланди. Бу ҳақда «Корреспондент» хабар бермоқда. «Портлаш қирғоқда, Кариб денгизи соҳилидаги ... қирғоқда, Кариб денгизи соҳилидаги Плайя-дель-Кармен шаҳрида кема йўловчиларни олиб кетаётган пайтда содир бўлди», дейилади хабарда. Жабрланганларнинг ...\nРоссиянинг портларида юк кемаларини текширишни кучайтирилиши муносабати билан Россиядан изоҳ олишни истайди. Бу ҳақда «ТАСС» хабар берди. Сўнгги кунларда Россияда текширувлар ... берди. Сўнгги кунларда Россияда текширувлар ўтказиш учун еттита фин кемаси тўхтатилган. «Ҳелсингин Саномат» газетаси хабар беришича, бу воқеа ...


“Бир оилага бир фарзанд” сиёсати ислоҳоти хуш қаршиланди - BBC News O'zbek\n“Бир оилага бир фарзанд” сиёсати ислоҳоти хуш қаршиланди\nХитойда ўнлаб йилларда бери амалда бўлиб келган “бир оилага бир фарзанд” сиёсати ислоҳ қилинаётгани борасидаги янгиликни давлат матбуоти “халқ иродаси акс-садоси” сифатида олқишлаган.\nАммо, инсон ҳақлари гуруҳлари қўл урилаётган чоралар етарли эмаслиги, чекловлар бир йўла йўқ қилиниши кераклигини айтишган.\nПайшанба куни ҳукумат оилаларга икки фарзанд кўришга изн бериши ҳақида маълум қилган.\nМазкур қарорнинг олиниши мамлакат аҳолиси тез суръатда кексайиб бораётгани ва иқтисодга ёрдам кераклиги билан изоҳланган.\nБу ҳақдаги баёнотни чоп қилган Хитой Миллий Саломатлик ва Оилани Режалаш комиссияси икки фарзандлилик сиёсати қачон кучга киришини очиқламаган.\nФарзанд кутаётган аёл ҳозир ҳам изн учун маҳаллий ҳукумат рўйхатидан ўтиши талаб қилинади. Аммо, комиссия жараённи осонлаштириш устида ишлашини маълум қилган.\nАйни пайтда Миллий Саломатлик ва Оилани Режалаш комиссияси ҳомиладор аёллар ва оналар учун тиббий хизматни яхшилашни режалаётганини ҳам айтган. Чунки, сиёсат ўзгариши ортидан ёшлари каттариб қолган аёллар ҳам иккинчи бор туғишга уринишлари кутилади.\nҚўшимча қилинишича, иккинчи болани кўришга қодир аёлларнинг 60 фоизи 35 ёшдан катталардир.\n“Бир оилага бир фарзанд” сиёсати илк бор 1979 йил амалга тадбиқ қилинган. Мақсад мамлакатда туғилиш ва аҳоли ўсиш даражасини камайтириш бўлган.\nҲисоб-китобларга кўра, айнан ана шу сиёсат туфайли 400 миллион туғилиш олди олинган.\nУнга амал қилмаган жуфтлар жарима, ишдан ҳайдалиш ва ҳомилани мажбурий олдириш каби турли жазолар билан юзма-юз келишган.\nДавлат назоратидаги Глобал Таймс нашри мазкур тартибга нуқта қўйилишини “халқ иродаси акс садоси” дея таърифлар экан, бу кенг миқёсда қораланганини тан олди.\nБаъзи мутахассислар ушбу узоқ йиллик сиёсатдан воз кечилаётган эса-да, аҳоли кексайиши билан боғлиқ вазиятни ўнглаш учун маълум вақт керак бўлишини айтишади.\nБундан олдинроқ, ишчи кучининг камайиб кетиши ортидан айрим вилоятларда чекловлар юмшатилган, бироқ бола ўстиришнинг қимматлиги боис кутилганидан кўра камроқ туғилиш кузатилганди.\n1970 йиллар туғилган жуфтлар гўё “сўнгги автобусга чиқиб олмоқчидек”, икки фарзандни исташлари мумкин, аммо 1980 ва 1990 йиллар туғилганлар бунга шошилмайдилар”, дейди Хитой матбуотига гапирган социологлардан бири.\n"Бир оилага бир фарзанд" сиёсатидан воз кечилиши ҳақида Хитой Коммунистик партияси Марказий Қўмитаси қурултойи сўнгги кунида эълон қилинди.\nПартия, шунингдек, аҳоли ўсиш кўрсаткичи ва келаси беш йиллик режаларини ҳам маълум қилди.\n*"Бир оилага бир фарзанд" сиёсати 1979 йил жорий қилинган. Шундан бери кўплаб хитойлик оилалар, 2007 йилги маълумотга кўра, фуқароларнинг учдан бири, жарима тўламай туриб, иккинчи фарзандни кўра олмаган;\n*Қишлоқ ҳудудларида агар бош фарзанд қиз бўлсагина, иккинчи бор туғишга рухсат берилган;\n*2013 йилдан кучга кирган истиснолар миллий озчиликларни ҳам ўз ичига олган ва эр-хотиндан ҳеч қурса бири ёлғиз фарзанд бўлган тақдирда, иккинчи бола кўришга изн берилган;\n*Фаоллар мазкур сиёсат мажбурий аборт, қиз ҳомилалардан воз кечилиши ҳамда қиз болалар туғилиши ҳақида хаьар бермаслик каби ҳолларга етаклаган;\n*Сиёсат Хитойда гендер мувозанати ҳам бузилишига ҳам сабаб бўлган.\nХитой 'бир оилага бир бола' сиёсатини бекор қилди


“Рома” Салоҳни 5 млн еврога ижарага олганини маълум қилди\n00:25 / 07.08.2015 1045\n“Челси” яримҳимоячиси Муҳаммад Салоҳ Римнинг “Рома” жамоаси сафига ўтди. Жамоа 23 ёшли мисрлик яримҳимоячини бир мавсумга ижарага олди. Ушбу келишув шартномасида футболчини кейинчалик тўлиқ сотиб олиш шарти ҳам киритилди.\n“Рома” мисрлик футболчининг ўзи билан эса 4 йилга мўлжалланган шартномани келишиб олди. “Рома” Салоҳнинг ижараси учун 5 млн евро тўланишини тасдиқлади. Трансфер қиймати футболчининг ўйинига қараб белгиланади.\nФутболчи ўтган йили ижара асосида тўп сурган “Фиорентина” жамоасига қайтишни истамаган.